Μαΐου | 2009 | Συνεντεύξεις και ατάκες...\n«Η «Μήδεια» θα ήταν σωτήρια για το φεστιβάλ»\nPosted: 31 Μαΐου, 2009 in Δανδουλάκη Κάτια, Φιλιππίδης Πέτρος\nΜόνη γυναίκα ανάμεσα σε άντρες στη σάτιρα του Μποστ η Κάτια Δανδουλάκη συναντά τον Πέτρο Φιλιππίδη, που τη σκηνοθετεί. Μιλούν για τις εκλογές, τα πάνελ και για την πρώτη τους αυτή συνεργασία, όπου «ενταύθα κόπτεται κιμάς…»\n«Μήπως είσαι και εσύ… κουρασμένος;» θα πει κάποια στιγμή επί σκηνής η Μήδεια στον Ιάσονα και η μικρή αυτή προσθήκη στην κατά Μποστ «Μήδεια» είναι μια έμμεση κριτική αναφορά στον πρωθυπουργό, χωρίς να λείπουν όμως και ανάλογες «μπηχτές» για τις «σκοτεινές» τράπεζες, τους δανεισμούς και το όλο μπάχαλο που πρωταγωνιστεί στην περίοδο της οικονομικής κρίσης που ζούμε.\nΟ Πέτρος Φιλιππίδης κάθεται απέναντί μου έχοντας πλάι του τη «Μήδειά» του, δηλαδή την Κάτια Δανδουλάκη, και μιλά για την παράστασή τους και τον θαυμασμό του για τον συγγραφέα του έργου. Ρίχνει με πάθος την ψήφο του στον Μποστ -»πάντα ήθελα να ανεβάσω έργο του σπουδαιότατου αυτού σουρεαλιστή συγγραφέα»-, δεν έχει όμως κανένα πάθος να ψηφίσει στις ευρωεκλογές που θα γίνουν σύντομα. «Δεν θα πάω να ψηφίσω από θέση και άποψη, γιατί κανένας τους δεν ενδιαφέρεται για το σύνολο και γιατί όλα είναι παραγγελίες προκάτ από αλλού!». Η Δανδουλάκη αντιτίθεται στη θέση του υπογραμμίζοντας: «Ούτε εγώ ελπίζω σε κάτι καλύτερο αλλά πιστεύω ότι το να αδιαφορείς-απέχεις, κάνει ακόμα χειρότερα τα πράγματα!». Οι δυο τους με αφορμή την παράσταση που ετοιμάζουν μιλάνε για όλα!\nΘέλω να μιλήσουμε για το απρόσμενο «πάντρεμά» σας, για τη δική σας «ανάγνωση» στην κατά Μποστ «Μήδεια», μα επειδή έχουμε μπει στην τελική ευθεία για τις ευρωεκλογές θα ήθελα να ξεκινήσουμε από το φλέγον ερώτημα που μας απασχολεί όλους: «Να ψηφίσει κανείς ή να μην ψηφίσει και να πάει στην παραλία λόγω του τριημέρου του Αγίου Πνεύματος;».\nΠΕΤΡΟΣ ΦΙΛΙΠΠΙΔΗΣ: Για πρώτη φορά στη ζωή μου δεν θα πάω να ψηφίσω. Δεν με ενδιαφέρει καθόλου πια. Δεν πιστεύω ότι μπορούμε να σωθούμε. Μπορείς να σωθείς αν θες μόνος σου, αλλά δεν πρόκειται να σε σώσει η πολιτική. Υπάρχει τόση βρωμιά, τόση δυσοσμία, τόση διαπλοκή, τόση κατάντια που έχω αηδιάσει. Να μου πεις, δεν μπορεί να μην υπάρχουν εξαιρέσεις. Ναι, υπάρχουν σωστοί πολιτικοί, μα είναι μειονότητα και καπελώνονται από τους άθλιους συναδέλφους τους. Να ψηφίσω στις ευρωεκλογές που δεν είναι παρά ένα… γκάλοπ που κάνουν τα κόμματα για να δουν ποιος επικρατεί;\nΚΑΤΙΑ ΔΑΝΔΟΥΛΑΚΗ: Πέρασα και εγώ από αυτό το στάδιο της οργής που έχει ο Πέτρος, αλλά μεγαλώνοντας κατέληξα ότι αν απέχεις δεν βοηθάς να καλυτερέψει κάτι. Αντιδρώ μέσα από την ψήφο μου. Αντιτάσσομαι σε αυτό που με ενοχλεί. Αν πάψω να το κάνω, αφήνομαι να με καπελώσει, άρα φταίω.\nΑν αφεθείς, τίποτε δεν πάει μπροστά. Με πονάει η εξαθλίωση, με πονάει η μιζέρια, με πονάει η κατάντια, αλλά δεν μπορώ να μην αρθρώσω τον λόγο μου, τη θέση μου, την αντίδρασή μου μέσα από την ψήφο μου. Κάπως πρέπει να αντιδράσουμε!\nΠ.Φ.: Όσο και να αντιδράσουμε, φως δεν υπάρχει. Ολα είναι προκαθορισμένα πλέον: οι Ελληνες θα ζουν έτσι, οι Τούρκοι θα ζουν έτσι, οι Νορβηγοί θα ζουν έτσι, οι Αμερικάνοι θα ζουν έτσι. Δεν μπορεί να αλλάξει ο κοινωνικοπολιτικός χάρτης. Υπάρχουν άλλα συμφέροντα στα οποία εμείς δεν μπορούμε να έχουμε καμιά επιρροή. Να πάω να ψηφίσω για ποιο λόγο λοιπόν; Για τα μάτια; Για το τυπικό; Προτιμώ να πάω για μπάνιο και πίστεψέ με το ίδιο θα ψηφίσουν πολλοί!\nΓιατί δεν συμμετέχετε σε τηλεοπτικά πάνελ;\nΠ.Φ. – Κ.Δ.: Από θέση και άποψη!\nΚ.Δ.: Αρνούμαι να υπάρξω σε τέτοιο σκηνικό όπου επικρατεί το απόλυτο χάος, όπου μιλάνε όλοι μαζί και μάλιστα υψώνοντας δυνατά τη φωνή τους για να επιβληθούν. Κάποιες φορές πέφτω σε ζάπινγκ σε τέτοιες εκπομπές και τρελαίνομαι από τη βαβούρα. Δεν με αφορά να παίζω με ένα θίασο ο οποίος αποτελείται σε μεγάλο μέρος από κάκιστους ηθοποιούς που παίζουν το ίδιο ξύλινο – κακογραμμένο κείμενο. Γιατί να παίξω με κακούς ηθοποιούς, σε κακό κείμενο καλής δουλειάς;\nΠ.Φ.: Παλιότερα συμμετείχα σε ανάλογα πάνελ, μα είδα ότι δεν έχει νόημα. Πλήττω φρικτά και συμφωνώ με την Κάτια ότι πρόκειται για κάκιστο θέατρο που δεν με αφορά.\nΠώς να στο πω; Να στο πω… Είμαι -και εγώ!- κουρασμένος από όλο αυτό και δεν γουστάρω να παίξω στο παιχνίδι τους!\nΚαι οι δύο όμως ψηφίζετε με θέρμη Μποστ και «Μήδεια»!\nΚ.Δ.: Ναι, γιατί ο Μποστ κάνει καλό θέατρο, γιατί η «Μήδειά» του είναι αριστουργηματικό έργο, διαχρονικό και σημαντικό. Γραμμένο τόσα χρόνια πριν και όμως μιλάει για βρώμικα, σκοτεινά, παιχνίδια που παίζονται και σήμερα.\nΣτη δική σας «ανάγνωση» θα υπάρξουν κάποιες προσθήκες;\nΠ.Φ.: Πολύ μικρές – δεν έχει ανάγκη από προσθήκες ο Μποστ. Μια από αυτές που έχουμε κάνει είναι σε μια σκηνή που η Μήδεια ρωτά τον Ιάσονα αν είναι – και αυτός – κουρασμένος (γέλια). Και κάποια άλλη στιγμή θα ειπωθεί κάτι για τις λάμπες που έσπασαν στις τράπεζες κι είναι σκοτεινές. Ενα – δύο τέτοια στοιχεία θα υπάρχουν, μα όχι περισσότερα.\nΕλάτε να θυμίσουμε στους αναγνώστες την υπόθεση της «Μήδειας».\nΚ.Δ.: Η Μήδεια συναντάει τη μοναχή Πολυξένη -δες Ξένη!- η οποία ερωτεύτηκε έναν Κρητικό που ήταν κριτικός θεάτρου, ύστερα έναν παπά που είχε αμνησία και που την καλεί να μείνουν μαζί στο παλάτι. Ετσι γίνεται, μα σύντομα ανακαλύπτει ότι ο άντρας της την απατά με εκείνη, αλλά καλά περνάνε μαζί της και τα… παιδιά της που θέλγονται και από έναν παιδεραστή καλόγερο (γέλια). Γι’ αυτό και τα τιμωρεί λέγοντας το «Ενταύθα κόπτεται κιμάς, παρόντος του πελάτη».\nΑυτή η ατάκα που έχει γράψει ιστορία, μη μου πείτε ότι δεν ταιριάζει γάντι στο σκηνικό της Βουλής…\nΠ.Φ.: Αυτή η καταπληκτική ατάκα ταιριάζει γάντι όχι μόνο στη Βουλή, αλλά σε όλη την Ελλάδα! «Φέρει» και «κουβαλά» όλη την Ελλάδα. Και πάει με όλα, όπως και το γνωστό αναψυκτικό (γέλια). Ταιριάζει γάντι σε όλους τους τομείς: στην πολιτική, την παιδεία, τον πολιτισμό.\nΣας βλέπω να έχετε «δέσει» πολύ – από την ανάγνωση του έργου μέχρι την κουβέντα που κάνουμε τώρα για τη «Μήδεια». Και όμως είναι η πρώτη φορά που δουλεύετε μαζί, έτσι;\nΠ.Φ.: Η πρώτη, αλλά έπονται πολλές! Ηθελα να δουλέψω χρόνια με την Κάτια, που θεωρώ σημαντικότατη ηθοποιό και χαρισματική καλλιτέχνιδα. Κουβαλάει ιστορία πάνω της και παράλληλα είναι τόσο «ανοιχτή» σαν να ξεκινά τώρα. Οταν κουβεντιάζαμε με τον θεατρικό επιχειρηματία Γιώργο Κυπραίο να κάνουμε τη «Μήδεια», του είπα ότι θέλω να την κάνω με την Κάτια. Αν έλεγε όχι, δεν θα έκανα τίποτα. Είναι τιμή μεγάλη για μένα και αληθινή χαρά να συνεργάζομαι μαζί της.\nΚ.Δ.: Εγώ είχα ξεχωρίσει τον Πέτρο από τα πρώτα του βήματα ακόμα στο Θέατρο Τέχνης. Καθόμουν, θυμάμαι, σε ένα τραπέζι έπειτα από μια παράσταση με τον Γιώργο Λαζάνη και τη Μάρω του και τους έλεγα ότι βλέπω σε αυτόν αυτό το ιδιαίτερο «κάτι» που σπάνια βρίσκεις. Και δεν έπεσα έξω, γιατί ο Πέτρος δούλεψε σκληρά καταφέρνοντας να μπει στη θεατρική «οικογένεια» με ερμηνείες σπουδαίες και εξαιρετικά ενδιαφέρουσες σκηνοθετικές δουλειές. Πώς να μη δεχτώ την πρότασή του; Ηθελα να κάνω διακοπές, ήμουν πολύ κουρασμένη, μα δεν λες όχι στον Πέτρο και μάλιστα για τη «Μήδεια»!\nΑυτός θα φάει τη Βιστωνίδα!\nΜια από τις αναφορές που γίνονται στη σύγχρονη πραγματικότητα θέλει τον Καλόγερο του έργου να μιλά για τη γνωριμία του με τον Εφραίμ και να παραπονείται λέγοντας ότι ενώ αυτοί -οι καλόγεροι- την έβγαζαν με ελιά και λαχανίδα εκείνος ήταν έτοιμος να φάει τη Βιστωνίδα! «Σεβόμαστε απόλυτα το κείμενο του Μποστ» τονίζει ο Φιλιππίδης, «απλώς κάνουμε μια σειρά από μικρές, πολύ μικρές, παρεμβάσεις. Η εκδοχή που ετοιμάζουμε περιέχει στοιχεία που μετατρέπουν το αρχικό δυνατό κείμενο σε μια ακόμα πιο σύγχρονη κωμωδία που εξακολουθεί να στηρίζεται στη μοναδική σάτιρα, βασισμένη στις πιο τραγικές ιστορίες της αρχαίας δραματουργίας.\nΑναφορές στα πρόσφατα σκάνδαλα αλλά και σε άλλα σύγχρονα στοιχεία της εποχής μας προσαρμόζονται στην κωμωδία του Μποστ και μεταφέρουν τη σάτιρά του στο σήμερα, για να αποδείξουν τη διαχρονικότητα του μοναδικού κειμένου του».\nΕΝΑ ΙΔΙΑΙΤΕΡΟ «ΠΑΙΧΝΙΔΙ»\nΗ Κάτια Δανδουλάκη μόνη γυναίκα σε έναν θίασο αντρών;\nΠ.Φ.: Πράγματι, όλοι οι ρόλοι πριν της Μήδειας παίζονται από άντρες – και αντρικοί και γυναικείοι και αυτοί του χορού που ήταν γυναικείος. Θέλησα τον δυναμισμό που έχουν οι άντρες σε ρόλους γυναικείους και άφησα την Κάτια, μόνη γυναίκα ανάμεσά τους, να παίξει τον ρόλο ανδρικά – όχι ντυμένη ανδρικά, αλλά με τον δυναμισμό του άντρα. Ζει στον κόσμο της η Μήδεια και μέσα στο ψέμα της οι άντρες είναι γυναίκες και παίζουν ένα ιδιαίτερο «παιχνίδι» που δεν θέλω να το… εξηγήσω, αλλά μονάχα να το δείξω -επιδείξω- στη σκηνή!\nΕΠΙΔΑΥΡΟΣ: ΑΛΛΟΙ ΕΧΟΥΝ… ΠΡΟΤΕΡΑΙΟΤΗΤΑ\nΘα μπορούσε να έχει θέση η «Μήδειά» σας στην Επίδαυρο;\nΠ. ΦΙΛΙΠΠΙΔΗΣ: Να απαντήσω σκληρά; Θα ήταν σωτήριο για το φεστιβάλ να παιχτεί μια τέτοια δουλειά στο αργολικό θέατρο. Σε σχέση με αυτά που έχουμε δει εκεί τα τελευταία χρόνια και που έχουν φρικάρει το κοινό; Μην το συζητάς καν! Εχουμε δει τόσα εκτρώματα εκεί.\nΛέγαμε και πέρσι Πέτρο, ότι θεωρείται περίεργο το ότι δεν σου γίνεται πρόταση να κάνεις Αριστοφάνη στην Επίδαυρο…\nΠ.Φ.: Και τι θέλεις; Να γκρινιάξω; Εκανα κάποιες κουβέντες, πλησιάσαμε στο να κάνω κάτι, αλλά τελικά δεν προχώρησε – ποιος ξέρει τι εμπόδια να μπήκαν… Εχει ένα όραμα ο καλλιτεχνικός διευθυντής του Φεστιβάλ στο οποίο δεν… χωράω! Να τον κρίνω; Δεν θα το κάνω εγώ. Αλλωστε ο καθένας κρίνεται από το έργο του, όταν έρθει η στιγμή.\nΘα σε ενδιέφερε να παίξεις την ευριπίδεια «Μήδεια», Κάτια;\nΚ.Δ.: Θα με ενδιέφερε πολύ! Οχι για να την παίξω και για να την προσθέσω στο βιογραφικό μου! Θα ήθελα να κάνω «Μήδεια» με ένα σκηνοθέτη που πιστεύω, με μια ομάδα δυνατή, σε μια παράσταση που θα είχε να προτείνει κάτι. Δεν θα πέσω να πεθάνω όμως που δεν μου το προτείνουν (γελά). Ούτε… θα σφάξω κανέναν – κατά το «Θα σφάξω τα παιδιά μου» που λέω στην παράσταση! Δεν με θέλουν; Εντάξει! Πέρα από τη μία φορά που έκανα «Λυσιστράτη» με το Εθνικό, δεν με έχουν φωνάξει ποτέ για την Επίδαυρο. Οσο για το αν θα είχε θέση η δική μας «Μήδεια» εκεί; Ναι, θα χωρούσε, αλλά έχουν άλλοι προτεραιότητα και δεν χωράει!\nΗ «Μήδεια» του Μποστ ανεβαίνει σε σκηνοθεσία Πέτρου Φιλιππίδη, σκηνικά Μανόλη Παντελιδάκη, κοστούμια Κώστα Βελινόπουλου, μουσική Γιούρι Στούπελ, χορογραφία Ελπίδας Νίνου, φωτισμούς Αλέκου Αναστασίου. Βοηθός σκηνοθέτη η Αλίνα Κοτσοβούλου και χορογράφου ο Θανάσης Γιαννακόπουλος. Παίζουν οι Κάτια Δανδουλάκη, Γιώργος Γαλίτης, Πάνος Σταθακόπουλος, Γιώργος Ψυχογιός, Θανάσης Τσαλταμπάσης, Μάνος Παπαγιάννης, Κωνσταντίνος Γιαννακόπουλος, Στέλιος Γεράνης, Γιάννης Κοτσαρίνης, Τάσος Αλατζάς, Δημήτρης Θεοδώρου, Σπύρος Παππάς, Βασίλης Παπαγεωργίου και Βασίλης Μυλωνάς. Η πρεμιέρα θα γίνει στο Θέατρο Παπάγου (7, 8 Ιουλίου) και θα ακολουθήσει μεγάλη περιοδεία ανά την Ελλάδα σε παραγωγή του Γιώργου Κυπραίου.\nΒΑΣΙΛΗΣ ΜΠΟΥΖΙΩΤΗΣ, ΕΘΝΟΣ, 31/5/2009\nPosted: 31 Μαΐου, 2009 in Βούρος Γιάννης\nΚΥΡΙΑΚΑΤΙΚΗ ΕΛΕΥΘΕΡΟΤΥΠΙΑ / On Off, Κυριακή 31 Μαΐου 2009\nΣΥΝΕΝΤΕΥΞΗ ΑΘΗΝΑ ΓΚΟΡΟΥ\nΗ πρώτη του δουλειά ήταν δημοσιογράφος, και το ρεπορτάζ στο οποίο επιδόθηκε ήταν το πολιτικό σε εφημερίδες και τηλεόραση. Η αγάπη του για την επικοινωνία με τον κόσμο τον έστρεψε αργότερα στην υποκριτική, χωρίς ωστόσο ποτέ να χάσει το ενδιαφέρον του για τα κοινά. Τους 27.000 σταυρούς που πήρε με το ψηφοδέλτιο του ΠΑΣΟΚ στη Β’ Αθηνών τούς θεώρησε επιτυχία, μια και όλα έγιναν γρήγορα και χωρίς, όπως λέει, πυρήνες και μηχανισμούς, ενώ τα καθήκοντά του ως μέλους του Εθνικού Συμβουλίου μονοπωλούν το ενδιαφέρον του, με αποτέλεσμα από του χρόνου να αποχωρήσει από την «Πολυκατοικία», το σίριαλ στο οποίο συμμετέχει και προβάλλεται από το Mega.\n«Φυσικά, κάποιοι υποδύονται ρόλους. Αυτός, ωστόσο, που πραγματικά με εντυπωσιάζει στο κομμάτι της υποκριτικής είναι ο Κώστας Καραμανλής. Δεν το λέω (πιστέψτε με) για πολιτικούς λόγους· θα ήταν πολύ φτηνή αντιπολίτευση. Δεν έχει να κάνει με οπαδική κριτική. Εχει να κάνει με μια αντικειμενική παρατήρηση. Με αφήνει άναυδο ο Καραμανλής με το υποκριτικό ταλέντο του. Στο βήμα δεν παίζεται. Στο κομμάτι «απευθύνομαι σε κοινό» νομίζω ότι είναι υπόδειγμα για το πώς κάποιος με ερασιτεχνικούς τρόπους μπορεί να περνάει μηνύματα. Πώς προσπαθεί να παρουσιάσει το άσπρο μαύρο. Ο τρόπος που με κροκοδείλια δάκρυα κλαίει πάνω από το πτώμα που ο ίδιος έχει καθαρίσει ως δήμιος. Αυτό δεν παίζεται, πραγματικά».\nΠρόσφατα ένας γνωστός έλληνας ζωγράφος δήλωσε ότι οι καλλιτέχνες πολιτεύονται είτε επειδή «τελειώσανε» είτε γιατί έτσι βρίσκουν έναν άλλο τρόπο βιοπορισμού. Πώς το σχολιάζετε;\n«Το σχόλιο του ζωγράφου, του κυρίου Δρούγκα, δεν με βρίσκει σύμφωνο. Θεωρώ ότι στην πλειονότητά τους οι καλλιτέχνες που πολιτεύ- ονται το κάνουν γιατί επιθυμούν να αναλάβουν την ευθύνη τους ως ενεργοί πολίτες στο βαθμό που τους αναλογεί. Δεν νομίζω ότι έχουν «τελειώσει» ή ότι κοιτάζουν να εξοικονομήσουν χρήματα άνθρωποι σαν τη Λυδία Κονιόρδου ή τον Αντώνη Καφετζόπουλο που εκτίθενται σε ψηφοδέλτια».\nΜια και αναφέρετε τον Αντώνη Καφετζόπουλο, φέτος παίζατε μαζί σε μια σειρά του Alpha, τους «Ατρόμητους», η οποία αιφνιδίως κόπηκε στα μέσα της σεζόν. Αυτό έγινε λόγω οικονομικής κρίσης ή χαμηλής τηλεθέασης;\n«Δεν έφερε τα αναμενόμενα νούμερα, αν και τη δεύτερη μέρα προβολής του το σίριαλ έπιανε το διπλάσιο από τον μέσον όρο καναλιού. Μιλάμε, δηλαδή, για 700 με 800 χιλιάδες τηλεθεατές. Τελικά, νομίζω ότι ήταν θέμα διαχείρισης από το κανάλι».\nΠόσοι άνθρωποι υπολογίζετε ότι έμειναν άνεργοι από τη διακοπή αυτού του σίριαλ;\n«Νομίζω ότι μαζί με το δικό μας κόπηκαν άλλα 3 ή 4 σίριαλ, οπότε συνολικά σας λέω ότι γύρω στα 500 άτομα έμειναν χωρίς δουλειά. Καταλαβαίνετε, αν αυτό πολλαπλασιαστεί θα μας πνίξει».\nΤα συμβόλαιά σας δεν σας καλύπτουν ώστε να μην «αδειαστείτε» στο 20ό επεισόδιο, ενώ έχετε συμφωνήσει να παίξετε, για παράδειγμα, σε 100;\n«Οι υπογραφές πέφτουνε, αλλά τα συμβόλαιά μας στην TV είναι αποικιοκρατικού χαρακτήρα. Δουλεύουμε σε συνθήκες βαμβακοφυτείας».\nΥπάρχει κάποιος τρόπος με τον οποίο μπορείτε να προστατευτείτε στο εξής;\n«Την επόμενη φορά θα βάλω σχετική ρήτρα, ώστε να πάρω τα χρήματα τα οποία έχω από την αρχή συμφωνήσει».\nΠιστεύετε ότι η τηλεόραση αντιμετωπίζει τους καλλιτέχνες σαν άλογα κούρσας που πρέπει οπωσδήποτε να φέρουν τη νίκη;\n«Δεν περιμένουν τη νίκη· περιμένουν το κέρδος, γιατί η νίκη στη δική μας δουλειά δεν είναι η ταχύτητα, η προσωρινή δηλαδή επιτυχία, αλλά η διάρκεια. Στη διάρκεια, λοιπόν, μπορεί να έρθουν και οι αποτυχίες, και ίσως απανωτές. Τότε όλοι εξαφανίζονται. Να σας θυμίσω τα περί του ταλέντου του Πέτρου Φιλιππίδη, που να τα εξώφυλλα και να οι συνεντεύξεις και οι ολοσέλιδες καταχωρίσεις στον ημερήσιο Τύπο; Ο Πέτρος τώρα έγινε καλός ηθοποιός; Τι γινόταν πριν από τρία-τέσσερα χρόνια, που υπέστη μια αποτυχία ή δύο στο θέατρο ή του κόπηκαν κάνα-δυο σίριαλ; Τότε γιατί δεν έπεσαν πάνω του να τον υποστηρίξουν; Κάποια άτομα όπως ο Φιλιππίδης, ο Μπέζος ή εγώ έχουμε δει το σκληρό πρόσωπο μιας αποτυχίας. Δεν είπαν τότε «Γιατί να μην τους υποστηρίξουμε;»».\nΜείνατε κάποιο διάστημα πρόσφατα εκτός τηλεόρασης.\n«Με πλήρη συνείδηση και για να δώσω προτεραιότητα στην πολιτική, έμεινα επί περίπου ενάμιση χρόνο εκτός τηλεόρασης και εκτός δικών μου παραγωγών».\nΟταν λέτε δικές σας παραγωγές;\n«Μιλάω για θέατρο».\n«Τηλεοπτικές παραγωγές έκανα στην αρχή της ιδιωτικής τηλεόρασης».\nΕίχατε τότε δική σας εταιρεία παραγωγής;\n«Ναι. Οταν, όμως, τα κανάλια άρχισαν να έχουν τις δικές τους θυγατρικές εταιρείες, δεν μπορούσες πια να ποντάρεις στο ότι θα παίξεις μπάλα σ’ αυτό το γήπεδο. Επειτα, ομολογώ ότι άρχισα να σκέφτομαι πως η αγορά διαμορφώνεται με έναν τέτοιον τρόπο, που δεν έχω καταφέρει να αντιληφθώ τις ρωγμές της για να πω ότι έψαξα και βρήκα έναν πολιορκητικό κριό. Δεν γνωρίζω τον εχθρό. Δεν ξέρω ποιο είναι το αντίπαλο στρατόπεδο. Παλιά, βέβαια, δεν με ένοιαζε ούτε αυτό. Παλιά έκανα μόνον ό,τι ήθελα εγώ, ποντάροντας στην αλήθεια του όποιου εγχειρήματος».\nΠοιος υποψιάζεστε ότι είναι ο εχθρός;\n«Η μετριότητα. Η παραγωγή της μετριότητας που αρχίζει και γίνεται κατεστημένο. Και ο τρόπος με τον οποίο μεταφράζονται τα πράγματα από τον κύκλο των ανθρώπων που καθορίζουν την αισθητική μας».\n«Δεν ξέρω. Ισως να είναι και όσοι ερμηνεύουν ή κρίνουν τα πράγματα κατά το δοκούν. Για παράδειγμα, αναφερόταν κάποια δημοσιογράφος σε μια παράσταση που ήταν τραγική αποτυχία στο Εθνικό Θέατρο. Επειδή, όμως, ήθελε να χαϊδέψει τον συγκεκριμένο άνθρωπο, ο οποίος ήταν υπεύθυνος της παράστασης, έγραφε: «Βεβαίως, δεν έτυχε αποδοχής καλής από το κοινό, αλλά εμείς υποκλιθήκαμε στην αλήθεια του δημιουργού»».\nΜιλάτε για δημόσιες σχέσεις;\n«Οχι, δεν αναφέρομαι σ’ αυτές. Οι δημόσιες σχέσεις είναι ένα προϊόν που παράγεται επί ίσοις όροις. Ερχομαι, σε πληρώνω γι’ αυτό κι εσύ θα το κάνεις όσο καλύτερα μπορείς. Σ’ αυτό που λέω είναι πολύ πιο επικίνδυνα τα πράγματα. Γιατί πρόκειται για ομάδες και ανθρώπους που επιλέγουν με αυθαίρετα κριτήρια ποιους θα εντάξουν σ’ αυτές τις ομάδες. Ποιους θα υποστηρίξουν και ποιους θα προβάλουν».\nΥπάρχει κάποιο τρανταχτό, ας πούμε, παράδειγμα γι’ αυτό που λέτε;\n«Θα σας πω. Υπάρχουν τέσσερεις-πέντε μεγάλοι χορογράφοι πια που κάνουνε πραγματικά σπουδαία πράγματα για το θέατρο με εικαστικά αποτελέσματα εξαιρετικά. Ενας απ’ αυτούς αποφασίζει να «σκηνοθετήσει» ή να προσφέρει τις υπηρεσίες του και σε μπουζουκομάγαζα. Δεν έχουμε ψέξει την πλευρά αυτήν, τον εκθειάζουμε. Μιλώ για τον Κωσταντίνο Ρήγο, που κάνει τον «Τιτανικό» στο Εθνικό με τα χρήματα των πολιτών, γιατί το Εθνικό είναι δημόσιο. Ο Ρήγος, όμως, συνεργάζεται και με την Πέγκυ Ζήνα, και εκθειάζουμε πώς μπορεί να τα κάνει και τα δύο. Τι λέτε, ρε παιδιά, σοβαρά; Αν το έκανε οποιοσδήποτε άλλος εκτός παρέας θα τον χέζανε ή όχι; Και δεν με πειράζει που τον εκθειάζουν, με πειράζει που δεν εκθειάζουν και τον άλλον που κάνει το ίδιο. Υπάρχουν κι άλλοι που το κάνουν, και ίσως καλύτερα και πιο τίμια. Ολα, όμως, κρίνονται κατά το δοκούν. Αυτό, ύστερα από τριάντα χρόνια στη δουλειά, το βλέπω πεντακάθαρα».\nΟ χορός θέλει θεατές περίεργους, όχι μυημένους\nPosted: 30 Μαΐου, 2009 in Αν ντε Με Μισέλ, Χορός\nΗ Μισέλ Αν ντε Με, εμβληματική χορεύτρια στο Βέλγιο, συστήνεται για πρώτη φορά στο ελληνικό κοινό ως χορογράφος. Το παρθενικό της έργο «Sinfonia Eroica» (1990), εμπνευσμένο από την «Ηρωική» του Μπετόβεν, φιλοξενείται στην «Πειραιώς 260», στο πλαίσιο του Φεστιβάλ Αθηνών\n«Το ανθρώπινο σώμα; Είναι η ουσία της σημαντικότερης «ποιότητας» στον χορό», απαντά στο τηλέφωνο η ευγενική αλλά κοφτή φωνή. Καμία ερώτηση, ούτε καν η απλούστερη, δεν έχει αποσπάσει μέχρι στιγμής «εύκολες» απαντήσεις. Ακόμα κι όταν η Βελγίδα Μισέλ Αν ντε Με καταλήγει στο αυτονόητο, η σκέψη της έχει ακολουθήσει απρόβλεπτη διαδρομή. Που σημαίνει ότι η συζήτηση μαζί της, ως πρώτη «αναγνωριστική» επαφή προτού να δούμε την, ενταγμένη στο Φεστιβάλ Αθηνών, παράστασή της «Sinfonia Eroica» (Πειραιώς 260, 9-11 Ιουνίου), μας οδηγεί στο συμπέρασμα ότι πρόκειται για μια πολύ σκεπτόμενη δημιουργό\nΤην ξέραμε βέβαια με την ιδιότητα της εμβληματικής χορεύτριας στο ξεκίνημα μιας άλλης, κορυφαίας Βελγίδας χορογράφου, της Αν Τερέζα ντε Κεερσμάακερ -την οποία επίσης υποδέχεται φέτος το Φεστιβάλ. Αλλά αυτή είναι η πρώτη φορά που το ελληνικό κοινό θα γνωρίσει την Ντε Με ως χορογράφο. Και μάλιστα κατά τον καλύτερο τρόπο. Η, εμπνευσμένη από την «Ηρωική» του Μπετόβεν, «Sinfonia Eroica» είναι έργο-κλειδί στην εξέλιξη της καριέρας της -που ξεκίνησε από τη σχολή (Mudra) του Μορίς Μπεζάρ στις Βρυξέλλες.\nΣτα 50 της, ήδη σημείο-αναφοράς της σύγχρονης βελγικής χορευτικής σκηνής, η Ντε Με είναι και μία εκ των τεσσάρων συνδιευθυντών του Charleroi/Danses, Χορογραφικού Κέντρου της Γαλλικής Κοινότητας του Βελγίου (που ετοιμάζεται μάλιστα για την πρώτη του συμπαραγωγή με την Comedie Francaise). Οι άλλοι είναι ο Πιερ Ντρουλέρ, ο Βενσέν Τιριόν και ο αδελφός της, συνθέτης και κινηματογραφιστής Τιερί ντε Με. Οι δυο τους συνεργάζονται χρόνια, έχοντας διερευνήσει και κινηματογραφικά τη σχέση σινεμά-χορού. Κατά τα άλλα…\nΗ «Sinfonia Eroica» είναι έργο-κλειδί στη δουλειά σας.\nΑν κρίνουμε από τις φωτογραφίες, έχουν δίκιο όσοι συστήνουν τη «Sinfonia Eroica» ως έργο για «τη χαρά του χορού και των σωμάτων…» «Το δημιούργησα το 1990. Δεν ήταν η πρώτη μου χορογραφία, αλλά ήταν η πρώτη που έκανα για την ομάδα μου. Αποδείχτηκε και εξαιρετικά τυχερή για την πορεία μου. Το 2006, όταν ανέλαβα συν-διευθύντρια στο Charleroi, αποφάσισα να δώσω νέα πνοή. Ηταν άλλωστε η στιγμή να ενταχθεί και κάτι δικό μου στο ρεπερτόριό μας. Επέστρεψα στη «Sinfonia Eroica», αποφασισμένη να μην αναπαραγάγω την παλιά παράσταση. Διατήρησα τους βασικούς της άξονες και επέλεξα καινούρια διανομή χορευτών, προσθέτοντας δύο ρόλους. Παρέδωσα στους χορευτές το κινησιολογικό μου υλικό σαν να έχει δημιουργηθεί για εκείνους (το έργο άλλωστε εξαρτάται πολύ από την προσωπικότητά τους). Προσπάθησα να μην εξορίσω τις αποχρώσεις που είχε η «Sinfonia» ως έργο νεότητας, αλλά και να μην παραμείνω προσκολλημμένη στην αρχική εντύπωση. Με το καινούριο καστ περιοδεύσαμε επί 2,5 χρόνια. Φέτος, όμως, επέστρεψα στην αρχική, πρότυπη εκδοχή της χορογραφίας. Αυτή θα παρουσιάσω στην Ελλάδα».\nΓιατί επιλέξατε τη συγκεκριμένη (Τρίτη ή «Ηρωική») Συμφωνία του Μπετόβεν;\n«Ερωτεύτηκα κεραυνοβόλα τον Μπετόβεν και την Τρίτη Συμφωνία το 1984. Την άκουσα στη διασκευή που είχε κάνει ο Ντίλαν. Γοητεύτηκα απέραντα. Ηταν μια πρόσκληση σε χορό. Σκέφτηκα πως είναι ακριβώς ό,τι πρέπει για να υποστηρίξουμε μια νέα χορογραφική γραφή. Λίγο μετά, στις μουσικές μου επιλογές προστέθηκε και η Ουβερτούρα από τη νεανική όπερα «Βαστιανός και Βαστιανή» του Μότσαρτ: με το θέμα της είχε αστειευτεί σε επίπεδο μουσικό ο Μπετόβεν. Γι’ αυτό κι εγώ «αστειεύομαι» ανοίγοντας το έργο με την ουβερτούρα. Αλλά για την εξέλιξη της αφήγησης εμπνέομαι κυρίως από το λιμπρέτο της όπερας του Μότσαρτ, προσθέτοντας όμως και το αρχέτυπο του Ηρωα. Ουσιαστικά κάνω ένα παιχνίδι συνδυασμών και προσαρμογών, ανατρέποντας τη λογική της μουσικής αφήγησης».\nΔιάβασα ότι η μουσική παίζει βασικότερο ρόλο στις χορογραφίες σας απ’ ό,τι σε άλλους σύγχρονους χορογράφους, είτε επιλέγετε τον Μπετόβεν, είτε τον Τζίμι Χέντριξ…\n«Μα καθώς ο χορός είναι από μόνος του μουσική, η μουσική παίζει έναν σημαντικότατο κι αναπόφευκτο ρόλο. Οι επιλογές μου είναι πράγματι μερικές φορές τελείως διαφορετικές μεταξύ τους. Δεν αντιλαμβάνομαι όμως τη σχέση του έργου μου με τη μουσική μέσω της λογικής διαδοχικής ακολουθίας μουσικών θεμάτων. Διατηρώ μια σχέση τέτοια που να μου επιτρέπει να αναπτύσσω τη χορογραφική μου γλώσσα και να σχεδιάζω τον αφηγηματικό μου ιστό».\nΟ χώρος που δημιουργείται μεταξύ των χορευτών και του κοινού απασχολεί πολύ τους σύγχρονους χορογράφους. Εσείς τι σκέφτεστε;\n«Σκέφτομαι ότι αυτή είναι μια ερώτηση εξαιρετικά κενή και ταυτόχρονα εξαιρετικά λεπτή, τόσο που η απάντησή της θα μπορούσε να είναι ένα ολόκληρο δοκίμιο. Μεταξύ των θεατών και των ερμηνευτών αναπτύσσεται στις παραστατικές τέχνες κάτι πολύτιμο και πολύ ιδιαίτερο: αναφέρομαι στη ζωντανή, μοναδική στιγμή που μοιράζονται όσοι βλέπουν και όσοι παίζουν. Αυτή η στιγμή είναι που δημιουργεί τη μοναδικότητα ενός καλλιτεχνικού γεγονότος. Αλλά εγώ, ούτως ή άλλως, δίνω μεγάλη σημασία σε ό,τι συμβαίνει σ’ αυτό το «μεταξύ»: των πραγμάτων, των ερμηνευτών, των θεατών, του χορού και του χώρου. Τα πάντα μπορούν να συμβούν σ’ αυτό το «μεταξύ». Η ίδια η λέξη, ειδικά στις παραστατικές τέχνες, σηματοδοτεί μια σχέση διαρκείας. Αλλά και η ίδια η στιγμή φορτίζεται τελείως διαφορετικά, απλά επειδή η σημερινή παράσταση είναι διαφορετική από τη χθεσινή».\nΜιλάμε για «φλαμανδική σχολή» στο σύγχρονο χορό. Συμφωνείτε με τον προσδιορισμό;\n«Ο προσδιορισμός «φλαμανδική σχολή» στο σύγχρονο χορό, μου προκαλεί δυσφορία», λέει η Μισέλ Αν ντε Με «Επειδή είμαι καλλιτέχνις, τέτοιου είδους προσδιορισμοί δεν με ενδιαφέρουν -αν και ερήμην μας διατυπώνονται ούτως ή άλλως. Αισθάνομαι όμως και μεγάλη δυσφορία για ετικέτες που έχουν ένα σαφή πολιτικό υπαινιγμό, επιτείνουν το πρόβλημα της χώρας μας και υπογραμμίζουν όσα η τέχνη μας προσπαθεί να αγνοεί. Θα προτιμούσα να μιλούσαμε για «βελγική κινησιολογία στο χορό». Καταλαβαίνω βέβαια από πού προέρχεται ο συγκεκριμένος προσδιορισμός: μια εποχή η Φλάνδρα υποστήριξε πολύ τον χορό, παρέχοντάς του πολλά μέσα για να μπορέσει να αναπτυχθεί. Εξ ου και ο ορισμός «φλαμανδική σχολή»».\nΟ σύγχρονος χορός χρειάζεται εκπαιδευμένο κοινό;\n«Ο χορός είναι μια τέχνη σε διαρκή ανάπτυξη. Εκ των πραγμάτων είναι αδύνατο, σε ό,τι αφορά το πολύ σύγχρονο κομμάτι του, να δώσει κανείς στο κοινό οδηγίες χρήσεως. Σ’ αυτή την περίπτωση βασικό ρόλο παίζει η περιέργεια. Δέχομαι βέβαια ότι ορισμένα θεάματα ζητούν απ’ τον θεατή να έχει ένα βαθμό ετοιμότητας. Αλλά γενικά θεωρώ ότι ο χορός, όπως κι η μουσική, είναι τέχνες της αίσθησης και της ευαισθησίας. Συνεπώς, και μη μυημένοι θεατές είναι εξίσου έτοιμοι να υποδεχτούν το αποτέλεσμα, φτάνει να είναι περίεργοι και «ανοιχτοί» στα ερεθίσματα». *\nΓκι Κασίερς: Απάντηση με θέατρο στην ευρωπαϊκή ακροδεξιά\nPosted: 30 Μαΐου, 2009 in Κασίερς Γκι\nΟ Βέλγος σκηνοθέτης είναι γνωστός για την επιθετική χρήση των νέων τεχνολογιών στο θέατρο. Είναι, όμως, και ευαίσθητος δέκτης πολιτικών μηνυμάτων. Ανέβασε το «Mefisto forever» για να φέρει τους συμπατριώτες του στην Αντβέρπ ενώπιον των ευθυνών τους. Αυτοί ψηφίζουν 35% ακροδεξιούς. Ο ήρωας του έργου υποτάσσεται σταδιακά στον ναζισμό (11, 12, 13 Ιουνίου στο Θέατρον του Ελληνικού Κόσμου, στο πλαίσιο του Φεστιβάλ Αθηνών)\nΠροσπαθώ να σκεφτώ σκηνοθέτη με τα αντανακλαστικά του Βέλγου Γκι Κασίερς. Ο καλλιτεχνικός διευθυντής του μεγαλύτερου θεάτρου της Φλάνδρας, του «Toneelhuis», είναι ο πρώτος διδάξας στη μείξη των τεχνολογιών στο θέατρο. Με δυσκολία βρίσκω διεθνώς δυο-τρία ονόματα. Δεν είναι εύκολο να απαντάς με παραστάσεις αιχμής σχεδόν ακαριαία στα «επικίνδυνα φαινόμενα» της κοινωνίας σου. Να συναισθάνεσαι το βάρος της πολιτικής ευθύνης που βαραίνει ακόμη και σε εποχές απολιτικές έναν καλλιτέχνη.\nΗ «αφυπνισμένη» αντίληψη του Κασίερς για τη θεατρική τέχνη εκπλήσσει ακόμη περισσότερο όταν γνωρίζεις το εφαλτήριό του: τις τεχνολογίες. Πάνω σε αυτές πατά και ορθώνεται το καλλιτεχνικό του σύμπαν. Αναμενόμενο, υπό μία έννοια, αφού από την Καλών Τεχνών εισέβαλε ο Κασίερς στον κόσμο της σκηνής (εκτός από θέατρο σκηνοθετεί και όπερες).\nΣτην Αθήνα θα δούμε, χάρη στο Φεστιβάλ Αθηνών, στις 11, 12 και 13 Ιουνίου στο Θέατρον του Ελληνικού Κόσμου το πρώτο μέρος της επίκαιρης πολιτικής τριλογίας του «Τρίπτυχο Εξουσίας». Η παράσταση «Mefisto forever», μια παραγωγή του Toneelhuis, βασίζεται σε κείμενο του Τομ Λανουά, μια διασκευή του «Mefisto», του έργου που έχει γράψει ο Κλάους Μαν, πρωτότοκος γιος του Τόμας Μαν (έχει γίνει και ταινία και από τον Ιστβαν Σάμπο, με πρωταγωνιστή τον Κλάους Μαρία Μπραντάουερ). Η παράσταση δεν είναι μόνο μια ψυχογραφία της διολίσθησης ενός καλλιτέχνη στην αγκαλιά του ναζισμού, που «συνομιλεί» ευθέως με το φαινόμενο της επικίνδυνης ανόδου της ευρωπαϊκής ακροδεξιάς. Είναι και ο θρίαμβος της τεχνολογίας επάνω στο σανίδι.\nΤο γεγονός ότι προέρχεστε απ’ τις εικαστικές, γραφιστικές τέχνες πόσο πολύ επηρεάζει τον τρόπο που αντιλαμβάνεστε το σκηνικό γεγονός, το στήσιμο μιας παράστασης;\n«Είναι καταλυτικό, θα έλεγα. Οι σπουδές μου με έμαθαν να αποδίδω πάνω στη σκηνή ένα θεατρικό έργο από όλες τις δυνατές οπτικές γωνίες. Με τον τρόπο που παλαιότερα «μετέφραζα» τη μορφή των γυμνών μοντέλων, σήμερα «μεταφράζω» ένα κείμενο».\nΟ Γκι Κασίερς\nΩς σκηνοθέτης τι θέτετε ως προτεραιότητα;\n«Να αποδίδεται το περιεχόμενο με μια φόρμα που το σέβεται και του μένει όσο το δυνατόν γίνεται περισσότερο πιστή. Ως σκηνοθέτης είμαι ένας «μεταφραστής» και προσπαθώ να στήσω «γέφυρα» μεταξύ του περιεχομένου μιας παράστασης και του κοινού της. Δίνω φωνή σε μια γλώσσα ή ένα πρόσωπο που πρέπει να ακουστούν».\nΕχετε μια εμμονή στις τεχνολογίες. Συνυπάρχουν επί ίσοις όροις με τον ηθοποιό ή κάποιες φορές τον «καπελώνουν»;\n«Το αστείο είναι ότι δεν γνωρίζω ο ίδιος καμία τεχνολογία – έχω όμως το κατάλληλο επιτελείο. Η τεχνολογία δεν είναι αυταξία. Είναι ένα εξαιρετικό εργαλείο για να εξηγήσω το περιέχομενο όσο γίνεται πιο καθαρά».\nΕργαλείο δεν είναι και ο ηθοποιός, που όμως πρέπει να είναι συνεχώς στις παραστάσεις σας σε εγρήγορση;\n«Είναι. Υπάρχουν δυσκολίες και οι ηθοποιοί πρέπει να προσαρμοστούν σε αυτές. Δεν αλλάζει η υποκριτική, παρότι ανακαλύπτουν νέους παραστασιακούς τρόπους».\nΣκηνή από την παράσταση «Mefisto forever»\n«Με τις τεχνολογίες τούς προσφέρονται νέες δυνατότητες. Στην αρχή υπάρχει ο φόβος «Τι θα γίνει; Θα τα καταφέρω;». Γιατί οι ηθοποιοί των παραστάσεών μου δεν έχουν μόνο την ευθύνη του ρόλου τους. Είναι υπεύθυνοι και για τη φόρμα μέσα στην οποία υπάρχουν. Είναι τεράστια ευθύνη καθώς χτίζουν μαζί με τον ρόλο τους και το σύνολο του σκηνικού σύμπαντος. Ομως τους δίνω χρώματα για να «ζωγραφίσουν» καλύτερα. Εχουν τα «όπλα» της τεχνολογίας με το μέρος τους. Τελικά κατορθώνεται κάτι σχεδόν ανέφικτο στο θέατρο: το κοινό δεν παρακολουθεί απλώς μια σκηνική δράση. Εισέρχεται μέσα στο μυαλό των χαρακτήρων. Ειδικά στο «Mefisto» χρησιμοποιώ βίντεο όχι μόνο για να φανεί αυτό που συμβαίνει μπροστά στα μάτια μας μέσα από μία άλλη οπτική. Τα βίντεο υπονοούν και ό,τι συμβαίνει έξω απ’ το οπτικό πεδίο μας. Τελικά, παρότι το έργο του Μαν έχει πολλές διαστάσεις -δεν είναι εύκολο να τις αφομοιώσουν όλοι σε μια νύχτα- η παράστασή μας είναι πάρα πολύ «ανοικτή» και προσβάσιμη. Σε διευκολύνει να εισέρχεσαι στον «πυρήνα» της εύκολα».\nΕίναι μια πιστή διασκευή του «Mefisto» τού Μαν;\n«Είναι εμπλουτισμένη με ιστορικές αναφορές. Στην παράστασή μας υπάρχουν και ο Τσέχοφ και ο Σέξπιρ. Ολοι οι κλασικοί του θεάτρου περνούν με ένα «άγγιγμα» των ηθοποιών».\nΔεν περιπλέκεται, δεν «φορτώνεται» με αυτό τον τρόπο, τελικά, η σκηνική δράση;\n«Καθόλου. Θα δείτε μια πολύ «καθαρή» παράσταση. Το «Mefisto» ήταν η πρώτη μου θεατρική δουλειά στην Αντβέρπ και πρώτη παράσταση τής «Toneelhuis» κατά τη διάρκεια των εκλογών που είχαμε πριν από δύο χρόνια. Ηταν η δουλειά με την οποία έπρεπε να συστήσω την ομάδα, να δώσω το στίγμα της. Χάρη στον Κλάους Μαν καταφέραμε και επεξεργαστήκαμε ένα ζήτημα που «καίει»: την αναβίωση της ακροδεξιάς στην Ευρώπη τα τελευταία χρόνια. Στην Αντβέρπ το 35% των ψηφοφόρων υποστηρίζει την ακροδεξιά. Είναι τρομακτικό το ποσοστό».\nΗ παράσταση δεν είναι όμως καταγγελτική.\n«Δεν ήθελα να πω με την παράσταση «αυτός μόνο έχει δίκιο». Αναζήτησα και περιέγραψα την «γκρίζα» ζώνη στην οποία συντελείται η μεταμόρφωση του ατόμου. Στην προκειμένη περίπτωση ενός σοσιαλιστή, ενός ανθρώπου με συνείδηση που τελικά φτάνει στο σημείο να συνεργαστεί με τους φασίστες. Παρακολουθούμε στην παράσταση βήμα βήμα τα στάδια που τον οδηγούν στην αντίθετη όχθη. Αυτό που συμβαίνει στον ήρωα θα μπορούσε να συμβεί στον καθένα μας. Ηθελα, με άλλα λόγια, να μιλήσω για την προσωπική ευθύνη σε μια πόλη που συνυπάρχουν διαφορετικοί πολιτισμοί. Ηταν συμβολικά η παράσταση μιας ομάδας που είναι ο «καθρέφτης» μιας μικρής πόλης, της Αντβέρπ, η οποία πρέπει να μάθει να ζει με τις διαφορετικές κουλτούρες και γλώσσες».\nΔικαιολογείτε καθόλου τον κεντρικό χαρακτήρα;\n«Οχι. Δείχνω πόσο σύνθετη είναι η ζωή και ο άνθρωπος. Και τις καλύτερες προθέσεις να έχεις μπορεί να γλιστρήσεις και να πάρεις στραβό δρόμο. Βλέπουμε ένα πρόσωπο που χάνει ό,τι έχει: ιδεολογίες, ηθική, τα πάντα. Η παράσταση θέτει το ερώτημα: Πώς θα αντιδρούσατε αν βρισκόσασταν στη θέση του;».\nΤίθεται όμως και το ερώτημα της σχέσης τέχνης και ηθικής.\n«Τίθεται διαρκώς. Ο Κλάους Μαν γνώριζε τους χαρακτήρες του έργου του. Ολοι ήξεραν για ποια πρόσωπα έγραψε στη νουβέλα του. Ο κεντρικός ήρωας, ο ηθοποιός, ήταν φίλος της αδελφής του. Ο Μαν είχε θυμώσει πάρα πολύ μαζί του. Διέβλεπε πριν από τον πόλεμο τον κίνδυνο. Το βιβλίο ξεκινά πριν τον πόλεμο, αλλά ο Μαν αναπτύσσει τους χαρακτήρες του μετά το ξεκίνημά του. Τον πόνεσε πολύ που είδε ηθοποιούς που είχαν συνεργαστεί με τους ναζί να έχουν ακόμα και μετά τον πόλεμο επιτυχία στο θέατρο. Δεν υπάρχουν στο κείμενο σαφείς αναφορές στο όνομα του Χίτλερ. Τις κάνουμε εμείς για να βοηθήσουμε το κοινό να προβεί με ελευθερία σε συσχετισμούς με το σήμερα».\nΔεν αναπροσαρμόσατε στοιχεία του έργου ώστε να συνομιλεί η παράσταση με την τοπική επικαιρότητα;\n«Ταξιδέψαμε στη Γαλλία και στην Ισπανία .Το «Mefisto forever» είναι μια παράσταση που έγινε σαφέστατα για την πολιτική κατάσταση της Αντβέρπ. Ωστόσο έχει ενδιαφέρον να βλέπεις πώς ενεργοποιείται σε διαφορετικές κουλούρες: στη Γαλλία, για παράδειγμα, που έχει πρόεδρο τον Σαρκοζί, αλλά και στην Ισπανία, που έχει ακόμα σοβαρό πρόβλημα με τους Βάσκους. Δεν ξέρω ακόμα τι θα γίνει στην Ελλάδα…». *\nΘέμις Μπαζάκα/ Καρυοφυλλιά Καραμπέτη: Πώς κερδίζεται η ευτυχία\nPosted: 29 Μαΐου, 2009 in Καραμπέτη Καρυοφυλλιά, Μπαζάκα Θέμις\nΜια συζήτηση με τις δύο γνωστές ηθοποιούς, με αφορμή τη θεατρική παράσταση «Ο εφιάλτης της ευτυχίας», όπου πρωταγωνιστούν\nΓΥΝΑΙΚΑ, Η ΚΑΘΗΜΕΡΙΝΗ Από τον Πέτρο Μπιρμπίλη, Φωτογραφίες: Κωστής Δριμτζιάς\nH ευτυχία είναι σαν τον υδράργυρο», λέει ένας φίλος. «Εκεί που νομίζεις ότι τον έχεις τσακώσει, ξεγλιστρά και σ’ αφήνει με άδεια χέρια». Ολοι τη θέλουμε, την ονειρευόμαστε, όλοι την κυνηγάμε, κάθε λεπτό της ημέρας. Ακόμα και οι κυνικοί -κι ας τη χλευάζουν. Το σύμπαν της τέχνης, την ευτυχία έχει για κέντρο, γιατί όλα σε αυτήν αποσκοπούν. Από τη «Μελωδία της Ευτυχίας», το μιούζικαλ με την Τζούλι Αντριους, ως τις «Ευτυχισμένες μέρες» του Μπέκετ, τον «Ευτυχισμένο Πρίγκιπα» του Ο. Ουάιλντ και τον «Ευτυχισμένο Θάνατο» του Α. Καμί, βιβλία, ταινίες, θεατρικά, ποιήματα, δοκίμια και έρευνες αναζητούν το μυστικό της ψυχικής πληρότητας, όπου επικρατεί η αιώνια λιακάδα.\nΚανείς όμως δεν μπορεί να πει ξεκάθαρα τι είναι η ευτυχία. Συμφωνούμε απλώς ότι είναι κάτι άπιαστο, μια οπτασία. Και ξέρουμε βέβαια -όλοι το έχουμε «λουστεί»- ότι το αδυσώπητο κυνηγητό της, που διαρκεί όσο και το ταξίδι του ανθρώπου πάνω στη Γη, δεν περιλαμβάνει μονάχα ανθόσπαρτες διαδρομές αλλά και κακοτράχαλα μονοπάτια. Το κυνήγι της ευτυχίας μπορεί εύκολα να μετατραπεί σε εφιάλτη.\nΑυτός είναι και ο κρίκος που συνδέει τις ιστορίες της παράστασης του Εθνικού θεάτρου, που σκηνοθετεί ο Γιάννης Χουβαρδάς, με τίτλο «Ο εφιάλτης της ευτυχίας». Εργο σπαρακτικό, με ολόμαυρο χιούμορ αλλά και τρυφερότητα, που προσπαθεί να απαντήσει στα ερωτήματα «Τι σημαίνει ευτυχία; Υπάρχει μήπως μια μαγική διαδρομή που οδηγεί με σιγουριά σε αυτήν; Ποιος είναι ο ρόλος της οικογένειας, της κοινωνίας, του σεξ, του χρήματος, σε αυτή την αναζήτηση;»\nΔίνοντας ιδιαίτερο βάρος στον γυναικείο ψυχισμό, η συγγραφέας Γιουστίνε Ντελ Κόρτε στήνει μια σπονδυλωτή ιστορία με μαρτυρίες και εμπειρίες προσώπων που κυνήγησαν το όνειρο και έζησαν έναν εφιάλτη. Δύο από αυτούς τους χαρακτήρες είναι και οι συνομιλήτριές μου. Είναι βραδάκι, δροσιά ανοιξιάτικη χαϊδεύει τα πρόσωπά μας και η τζαζ μουσική μάς μαλακώνει την καρδιά ύστερα από μια κουραστική μέρα. Ωραία συντροφιά αυτές οι δυο γυναίκες, η Καρυοφυλλιά Καραμπέτη και η Θέμις Μπαζάκα, όλο ζωή, κι εξίσου ωραίο το αντικείμενο της κουβέντας μας: η ευτυχία.\nΠιστεύετε ότι είναι εφιάλτης το κυνήγι της ευτυχίας;\nΘ. Μ.: Οταν γίνεται αυτοσκοπός, ναι. Οτιδήποτε κυνηγάς με εμμονή είναι εφιαλτικό. Καλούμαστε ντε και καλά να είμαστε ευτυχισμένοι, ντε και καλά να έχουμε θετική σκέψη, ντε και καλά να είμαστε όμορφοι, νέοι και πανευτυχείς, ανεξάρτητα από το τίμημα.\nΚ.Κ.: Με ένα σπίτι με ολάνθιστο κήπο κάπου στα προάστια, με αστραφτερά αμάξια και με παιδάκια χαμογελαστά, με ξανθά μαλλιά και γαλάζια μάτια. Ολες οι προσλαμβάνουσες σου υποδεικνύουν πώς να φέρεσαι, πώς να υπάρχεις, πώς να αγαπάς.\nΜήπως ήταν πάντοτε έτσι;\nΘ.Μ.: Τώρα γίνεται με έναν τρόπο νευρωτικό, με μια υστερία.\nΚ.Κ.: Γιατί είναι πιο πολλά τα περιοδικά και τα τηλεοπτικά κανάλια.\nΕσείς ποιες στιγμές νιώθετε ευτυχισμένες;\nΚ.Κ.: Οταν πηγαίνω μια βόλτα για καφέ ή να δω μια ταινία… Με τα πιο απλά πράγματα.\nΘ.Μ.: Με φίλους, με αγαπημένα πρόσωπα… Να γελάμε, να λέμε τα εσώψυχά μας.\nΘ.Μ.: Εκτιμώντας τις ευτυχισμένες στιγμές, είτε αυτές πηγάζουν από την ανθρώπινη επαφή είτε από τη δημιουργία. Πρέπει να είσαι συγκεντρωμένος, να μη χάνεσαι. Οταν είμαι καλά με τον εαυτό μου, βγαίνω από το αδιέξοδο με μαγικό τρόπο.\nΥπάρχουν άνθρωποι που είναι γεννημένοι για τη χαρά, σε αντίθεση με άλλους που δεν την απολαμβάνουν σχεδόν ποτέ;\nΘ.Μ.: Ισως οι πιο αφελείς να είναι πιο τυχεροί -ούτε ψάχνονται ούτε σκέφτονται. Οπότε, γιατί να αγωνιούν; Δεν τους κατηγορώ. Αυτή η στάση ζωής έχει μια αθωότητα.\nΚ.Κ.: Για μένα καθοριστικό ήταν ένα ταξίδι στην Ινδία πριν από χρόνια. Εκεί, παρά την εξαθλίωση που επικρατούσε, είδα τα πιο λαμπερά χαμόγελα. Αυτό συμβαίνει λόγω της θρησκείας τους. Εμείς, που ζούμε βασιλικά, είμαστε δυστυχισμένοι γιατί θέλουμε συνεχώς κάτι παραπάνω.\nΤι πήγε στραβά και η εξωστρεφής γλεντζέδικη Ελλάδα έγινε σαν τις χώρες με το μοναχικό μοντέλο ζωής;\nΚ.Κ.: Εγκλωβιστήκαμε στην παγίδα που μας έστησαν οι πολυεθνικές. «Δούλεψε δούλεψε, δούλεψε… για να έχεις να καταναλώνεις. Διότι υπάρχεις μόνον όταν καταναλώνεις». Αυτό είναι το σύνθημα. Οπως ο ρόλος που υποδύεται στο έργο η Θέμις, μιας γυναίκας που ψωνίζει συνεχώς, ή ο δικός μου, μιας ταμία που περνάει τη ζωή της πίσω από μια ταμειακή μηχανή, με αποτέλεσμα να έχει γίνει μηχανή και η ίδια.\nΠιστεύετε ότι η σημερινή γενιά είναι πιο δυστυχισμένη;\nΘ.Μ.: Ισως και να είναι. Ωστόσο, όσοι θέλουν θα βρουν τρόπους να δραπετεύσουν, μπορούν. Αρκεί να προλάβουν. Κι εγώ συνάντησα αντίδραση πριν από τριάντα χρόνια. Οι γονείς μου ήταν πολύ συντηρητικοί, δεν ήθελαν να γίνω ηθοποιός. Πέρασα πολλά, παιδεύτηκα, θύμωσα, αλλά δούλεψα και επιβίωσα, για να γίνω σήμερα μια αισιόδοξη, συντηρητική μεσήλικη.\nΕίναι αρκετό για μια γυναίκα το να έχει έναν άντρα που τον αγαπά και που την κοιτάζει στα μάτια, για να μπορέσει να ξεχάσει όλα τα άλλα;\nΘ.Μ.: Ο έρωτας είναι ένα στήριγμα, μια παρηγοριά. Τυχεροί όσοι έχουν σύντροφο. Εγώ, που είμαι μόνη αυτόν τον καιρό και με ένα σωρό προβλήματα, όταν τα πράγματα μου φαίνονται «βουνό», λέω «γαμώτο. Να ‘χα τουλάχιστον έναν άνθρωπο δίπλα μου!».\nΚ.Κ.: Ο έρωτας σε δυναμώνει. Επεσε όμως θύμα της σημερινής κοινωνίας, ασθενεί και αυτός. Φοβόμαστε να αφήσουμε τον εαυτό μας να ερωτευθεί.\nΜε ποιον τρόπο το θέατρο, και η τέχνη γενικότερα, καλύπτει τα κενά μας;\nΘ.Μ.: Με το να σε κάνει να νιώθεις ότι δεν είσαι μόνος. Διάβασα σε ένα άρθρο ότι, εν μέσω οικονομικής κρίσης, τα θέατρα στην Αγγλία είναι γεμάτα, τη στιγμή που τα εστιατόρια είναι άδεια. Οι άνθρωποι έχουν ανάγκη να νιώσουν ότι και άλλοι μοιράζονται το ίδιο πρόβλημα.\nΚ.Κ.: Η τέχνη, όμως, πέρα από το άγχος και την αγωνία που ενέχει, προκαλεί και πόνο -σωματικό πόνο. Σηκώνεσαι το πρωί από το κρεβάτι και πονάς. Οταν είσαι στη σκηνή δεν το νιώθεις, γιατί εκεί ξορκίζεις τον θάνατο.\nΠριν είπατε ότι είστε αισιόδοξη…\nΘ.Μ.: Πολύ, αν και αυτή την περίοδο περνάω δύσκολα.\nΚ.Κ.: Γ ι’ αυτό μ’ αρέσει η Θέμις. Γιατί δεν το βάζει κάτω, πολεμάει. Το χαμόγελο, το χιούμορ και ο αυτοσαρκασμός δεν την εγκαταλείπουν, ακόμη κι όταν πονάει.\nΘ.Μ.: Αν το αφήσεις να σε πάρει από κάτω, κάηκες. Πρέπει πάντα να έχεις σαν στόχο το να βγεις στο φως.\nΕσείς, κυρία Καραμπέτη, είστε αισιόδοξη;\nΚ.Κ.: Φυσικά, αν και ενίοτε αγγίζω τα όρια της μεγάλης κατάθλιψης -υπάρχουν μέρες που σέρνομαι στα πατώματα.\nΥπάρχουν τρόποι για να είναι κάποιος ευτυχισμένος μέσα στη δυστυχία του;\nΘ.Μ.: Ενα μικρό κολπάκι για να μη σκοτεινιάζεις είναι να εστιάζεις στην ημέρα. Εκτίμησε την αξία του ήλιου, την ανάσα, τη δύναμη του βλέμματος! Από αυτά θα πάρεις δύναμη για να αντιμετωπίσεις όλα τα άλλα.\nΚ.Κ.: Να κάνει ο καθένας αυτό που τον λυτρώνει. Ο σώζων εαυτόν σωθήτω. Στην Ελλάδα όμως μας αρέσει η δυστυχία! Ειδικά όταν αφορά τους άλλους. Τόσες εκπομπές στην τηλεόραση ασχολούνται με τη δυστυχία των άλλων, γιατί μας βολεύει να λυπόμαστε τον γείτονα. Εκτός από τον συναισθηματισμό, χρειάζεται όμως και λίγο μυαλό. Η Ελλάδα γέννησε τον στοχασμό, αλλά στις μέρες μας λειτουργεί μόνο με επιπόλαιο συναίσθημα.


Πολιτική σύγκρουση πόλεων - υπαίθρου | Απόψεις | Η ΚΑΘΗΜΕΡΙΝΗ\nΠολιτική σύγκρουση πόλεων - υπαίθρου\nΗ πολιτική σύγκρουση πόλεων-υπαίθρου υποδηλώνει μια νέα πραγματικότητα σε περίπου παγκόσμια κλίμακα. Πέραν των πολιτικών δεδομένων που εκφράζονται, τίθενται και σοβαρά ζητήματα επιλογών στρατηγικής και λήψεων αποφάσεων που οδηγούν σε σοβαρές μεταβολές όλων όσα μέχρι σήμερα γνωρίζαμε. Ειδικότερα: Τα πλοκάμια του λαϊκισμού κερδίζουν έδαφος και σε εύπορες περιοχές των δυτικοευρωπαϊκών και βορειοαμερικανικών επαρχιών. Αντίθετα, τα μεγάλα αστικά κέντρα διατηρούν την εξωστρέφεια και την ευρύτερη θεώρηση των εξελίξεων. Ο κοσμοπολιτισμός των πόλεων έρχεται σε βαθιά αντίθεση με τον νατιβισμό (έντονο τοπικισμό και ξενοφοβία) και την έμφυτη συντηρητική καχυποψία της υπαίθρου (βλ. σχετ. «Chicago, the rise and revolt of the city state», Financial Times, 13 Noεμβρίου 2016). Στις πόλεις κυριαρχούν οι λογής μειονότητες, οι πολίτες με πανεπιστημιακή μόρφωση, οι ιδιαιτερότητες των νεολαιίστικων κινημάτων όπως και τα κυκλώματα ενός σκοτεινού υποκόσμου. Απέναντι στέκονται οι κατ’ ευφημισμόν «γνήσιοι» γηγενείς πολίτες, με τις παραδοσιακές αξίες και πιστεύω. Το χάσμα είναι σοβαρό και συνεχώς βαθαίνει.\nΕίναι χαρακτηριστικό πως η κ. Χίλαρι Κλίντον, χαμένη των εκλογών, συνέτριψε τον Ντόναλντ Τραμπ σε όλες σχεδόν τις αμερικανικές μεγάλες πόλεις (στο Σικάγο μόνο π.χ. κέρδισε τα 2.016 από τα 2.069 εκλογικά τμήματα, παίρνοντας συνολικά το 83,9% του συνόλου των ψήφων). Κι αυτό ενώ η συνολική διαφορά υπέρ του κ. Τραμπ στις τρεις κρίσιμες πολιτείες που την ξεπέρασε (Μίσιγκαν, Ουισκόνσιν και Πενσιλβάνια) δεν ήταν πάνω από 80.000 ψηφοδέλτια! H Νέα Υόρκη στήριξε συντριπτικά την κ. Κλίντον, όπως εξάλλου το Λονδίνο ψήφισε υπέρ του remain στο βρετανικό δημοψήφισμα. Το Παρίσι στράφηκε εναντίον της κ. Λεπέν, ενώ οι γαλλικές επαρχίες ανέβασαν σημαντικά τα ποσοστά της. Παρόμοια χαρακτηριστικά σημειώθηκαν στις γερμανικές (AfD) και αυστριακές (Freedom Party) εκλογές. Η ύπαιθρος διαφοροποιείται σημαντικά από τα μεγάλα αστικά κέντρα σε ζητήματα πολιτιστικών θεωρήσεων, εξωστρέφειας, κοσμοπολιτισμού και ανοχής του διαφορετικού και καινούργιου. Είναι χαρακτηριστικό πως οι κοσμοπολίτες των κέντρων έχουν περισσότερα κοινά με τους «συντρόφους» τους αστικών κέντρων άλλων χωρών, παρά με τους περιθωριακούς –κατ’ αυτούς– συμπατριώτες τους! Τι ακριβώς συμβαίνει και πώς ερμηνεύεται; Ο καθηγητής Richard Florida στο βιβλίο του The New Urban Crisis (2017) εκτιμά πως οι σύγχρονες πόλεις έχουν μετατραπεί σε πάμπλουτες νεωτερικές μητροπόλεις που διώχνουν στα προάστια και σε υποβαθμισμένες απόμακρες γειτονιές όσους οικονομικά δεν αντέχουν, που όμως δουλεύουν για να στηρίζουν τις υποδομές τους. Ολοι αυτοί δεν μπορούν να ακολουθήσουν τον ρυθμό της κοσμοπολίτικης ζωής και γεμίζουν αντιπάθεια, μίσος και λαχτάρα εκδίκησης.\n* Πρώην υπουργός και διευθυντής του Ινστιτούτου Διπλωματίας και Διεθνών Εξελίξεων.


Ετικέτα: Ζοζέπ Μπορέλ | The Indicator\nΕτικέτα: Ζοζέπ Μπορέλ\nΜπορέλ: Η ΕΕ θα αρχίσει να προετοιμάζει νομικό καθεστώτος κυρώσεων, για το παράνομο άνοιγμα των Βαρωσίων\nΤην προετοιμασία ενός νομικού καθεστώτος κυρώσεων κατά προσώπων και οργανισμών που εμπλέκονται στις μονομερείς ενέργειες.\n13 Δεκεμβρίου 2021 • Ώρα δημοσίευσης: 7:31 μμ\nΜπορέλ: Ξακάθαρα η Λευκορωσία χρησιμοποιεί τους ανθρώπους σαν εργαλείο για πολιτικούς σκοπούς\nO Ύπατος Εκπρόσωπος της ΕΕ Ζοζέπ Μπορέλ ανέφερε ότι οι εικόνες που έρχονται από τα.\n10 Νοεμβρίου 2021 • Ώρα δημοσίευσης: 6:45 μμ\nΑισιόδοξος ο Μπορέλ για επανέναρξη σύντομα των συνομιλιών ΕΕ – Ιραν για τα πυρηνικά\nΟ επικεφαλής της ευρωπαϊκής διπλωματίας Ζοζέπ Μπορέλ εξέφρασε την αισιοδοξία του την Δευτέρα ότι οι.\n18 Οκτωβρίου 2021 • Ώρα δημοσίευσης: 7:56 μμ\nΟ Μπορέλ καλεί την ΕΕ να δεχτεί άλλους 10-20.000 Αφγανούς πρόσφυγες\nΟ επικεφαλής της ευρωπαϊκής διπλωματίας Ζοζέπ Μπορέλ κάλεσε σήμερα τις χώρες μέλη της ΕΕ να.\n8 Οκτωβρίου 2021 • Ώρα δημοσίευσης: 9:45 μμ\nΓια επανέναρξη συνομιλιών με το Ιράν ενημέρωσε ο Μπορέλ το Ριάντ\nΟ Ζοζέπ Μπορέλ Ύπατος Εκπρόσωπος της Ευρωπαϊκής Ένωσης για θέματα Εξωτερικής Πολιτικής και Πολιτικής Ασφαλείας.\n3 Οκτωβρίου 2021 • Ώρα δημοσίευσης: 5:50 μμ\nΟι συνομιλίες μεταξύ του Ιράν και των μεγάλων δυνάμεων για την αναβίωση της συμφωνίας του.\n30 Σεπτεμβρίου 2021 • Ώρα δημοσίευσης: 9:10 μμ\nΜπορέλ για 11η Σεπτεμβρίου: Τα θύματα της τρομοκρατίας δεν ξεχνιούνται\nΗ 11η Σεπτεμβρίου “άλλαξε θεμελιωδώς την παγκόσμια πολιτική ατζέντα” τονίζει ο Ύπατος Εκπρόσωπος της ΕΕ,.\n10 Σεπτεμβρίου 2021 • Ώρα δημοσίευσης: 8:16 μμ\nΜπορέλ: Η Ευρωπαϊκή Ένωση οφείλει να αποκτήσει στρατιωτική ικανότητα αντίδρασης\nΜία τραγωδία εκτυλίσσεται στο Αφγανιστάν και πρέπει να ωθήσει τους Ευρωπαίους να αποκτήσουν ικανότητες στρατιωτικής.\n22 Αυγούστου 2021 • Ώρα δημοσίευσης: 8:13 πμ\nΑφγανιστάν – Μπορέλ: Οι εξελίξεις θα έχουν επιπτώσεις στη διεθνή ασφάλεια\nΓια «καταστροφή» και μία νέα πραγματικότητα στο Αφγανιστάν έκανε λόγο ο επικεφαλής της ευρωπαϊκής διπλωματία.\n19 Αυγούστου 2021 • Ώρα δημοσίευσης: 1:25 μμ\nΜπορέλ για Τουρκία: Η κατάσταση είναι ακόμα εύθραυστη\nΟ Ύπατος Εκπρόσωπος της ΕΕ μαζί με την Πρόεδρο της Κομισιόν Ούρσουλα Φον Ντερ Λάιεν.\n25 Μαρτίου 2021 • Ώρα δημοσίευσης: 3:06 μμ • Τελευταία ενημέρωση στις 3:07 μμ


Zoopepet – Χειροποίητα ζωάκια από κάλτσες.\nmodistroula στη Καλό μήνα. Και προσοχή μην σας…\nΑνώνυμος στη Γνωρίστε την ιπτάμενη ομάδα το…\nMakis στη Οι Πειρατές της… λα…


‹ Επιστροφή στα αποτελέσματα αναζήτησης │ Αρχική σελίδα > Χειμερινή ελαστικά Ι.Χ. > 225 / 45 19 > ... > Nankang Winter Activa SV-3\n4 x € 157,94\n1 x € 60,39\n‹ Επιστροφή στα αποτελέσματα αναζήτησης │ Αρχική σελίδα > Χειμερινή ελαστικά Ι.Χ. > 225 / 45 19 > Nankang Winter Activa SV-3


Ολυμπιακός: Χωρίς 11 βασικούς η αποστολή για Αγρίνιο - Messinia Live\nΣε εκτεταμένο ροτέισον θα προχωρήσει ο Πέδρο Μαρτίνς στον αυριανό (20/01, 19:30) αγώνα Κυπέλλου του Ολυμπιακού με τον Παναιτωλικό στο Αγρίνιο.\nΟ Πορτογάλος τεχνικός ανακοίνωσε τους ποδοσφαιριστές που θα έχει στη διάθεσή του, αφήνοντας εκτός αποστολής σχεδόν όλα τα βασικά στελέχη της ομάδας, θέλοντας με αυτόν τον τρόπο να τους δώσει ανάσες για τη δύσκολη συνέχεια.\nΣυγκεκριμένα ο Μαρτίνς δεν συμπεριέλαβε στην αποστολή τους: Σα, Σεμέδο, Ραφίνια, Μπα, Ρέαμπτσιουκ, Καμαρά, Εμβιλά, Μασούρα, Φορτούνη, Βαλμπουενά, Ελ Αραμπί και τον Μπρούνο.\nΑπό την άλλη θέλησε να δώσει την ευκαιρία σε παίκτες που δεν έχουν πάρει πολλά παιχνίδια στα πόδια τους, γι’ αυτό και κάλεσε τους:\nΗ αποστολή της ομάδας μας για το ματς με τον Παναιτωλικό. / The squad players selected ahead of the match against Panetolikos FC. 🔴⚪#Olympiacos #PANOLY #GreekCup #Football #SquadList pic.twitter.com/DxODfjrzDr\n— Olympiacos FC (45🏆) (@olympiacosfc) January 19, 2021\nRelated Items:ΑΠΟΣΤΟΛΗ, ΚΥΠΕΛΛΟ ΕΛΛΑΔΑΣ, ΟΛΥΜΠΙΑΚΟΣ, ΠΑΝΑΙΤΩΛΙΚΟΣ


AμεA - Άτομα με Αναπηρία - Δικαιώματα και Παροχές: Η φλεγμονή ενισχύει τα ψυχολογικά προβλήματα\nΣοβαρά ψυχολογικά προβλήματα μπορεί να προκαλέσει η ακμή σε έφηβους.\n«Δεν μπορούσα ούτε να βγω από το σπίτι! Ξυπνούσα το πρωί και καθόμουν στο κρεβάτι πριν σηκωθώ αγγίζοντας το πρόσωπό μου για να προετοιμαστώ γι' αυτό που θα αντικρίσω».\nΣύμφωνα με το British Journal of Dermatology, η επίπτωση της τάσης αυτοκτονίας υπολογίστηκε σε 5,6 - 7,2% σε άτομα με κοινή ακμή σε σχέση με 1,4 - 3,3% στον γενικό πληθυσμό.\nΠαραπληγικοί Αχαΐας: Αποφασίζετε "για εμάς χωρίς ε...\nΠάτρα: "Εγκλωβισμένοι" στο σπίτι τους 95 μαθητές μ...\nΚέρδισε το δικαίωμα στην ευθανασία και αποφάσισε ν...\nΕίστε στρεσαρισμένοι; Να τι σπορ πρέπει να κάνετε...\nΤο φθινόπωρο φέρνει... αλλεργίες\nΕπιδόματα για αγρότες προαναγγέλλει το υπουργείο Α...\nΑλλάζουν τις τιμές στα διόδια\nΤον Δεκέμβριο η νομοθετική ρύθμιση για τον κατώτατ...\nΑυξάνεται η συχνότητα της στεφανιαίας νόσου στις γ...\nΚοινωνικό Οδοντιατρείο και Κέντρο Επαγγελματικής Κ...\nΑυτοτελής φόρος 20% στα έσοδα από τα ενοίκια\nΟι άστεγοι παίζουν μπάλα


Σε τιμή-έκπληξη το πρόγραμμα προστασίας αυτοκινήτων Peugeot\nΈνα μοναδικό πρόγραμμα φροντίδας του αυτοκινήτου, το οποίο περιλαμβάνει από τεχνικό έλεγχο των βασικών σημείων, έως απολύμανση και καθαρισμό κλιματιστικού, προσφέρει η Peugeot στην Ελλάδα.\nTo «Peugeot 3PLUS» αφορά τους κατόχους των οχημάτων της γαλλικής φίρμας και παρέχεται στο πανελλαδικό δίκτυο εξουσιοδοτημένων επισκευαστών της εταιρείας, στην ειδική τιμή των 50 ευρώ (περιλαμβανομένου ΦΠΑ).\nΠιο συγκεκριμένα, προσφέρεται:\nΤο πρόγραμμα περιλαμβάνει αντιβακτηριδιακό καθαρισμό και έλεγχο 8 σημείων του συστήματος κλιματισμού, με αντικατάσταση του φίλτρου καμπίνας. Ο συστηματικός έλεγχος και η σωστή συντήρηση του κλιματιστικού συστήματος φιλτράρει αποτελεσματικά τη σκόνη και τα μικροσωματίδια ώστε ο αέρας στο εσωτερικό να είναι πάντοτε καθαρός.\nΗ δεύτερη παροχή είναι ο τεχνικός έλεγχος ασφαλείας 20 ζωτικών σημείων εντός και εκτός του αυτοκινήτου - συμπεριλαμβανομένης και της μπαταρίας. Ο έλεγχος είναι ιδιαίτερα σημαντικός, καθώς μπορούν να εντοπιστούν εγκαίρως τυχόν προβλήματα και να αποφευχθεί πιθανή δυσλειτουργία.\nΗ απολύμανση του οχήματός μας αποτελεί πλέον υποχρεωτική διαδικασία για την προστασία της υγείας μας. Στο πλαίσιο του προγράμματος 3PLUS διενεργείται εσωτερικά και εξωτερικά απολύμανση με την χρήση προϊόντων υψηλής ποιότητας σύμφωνα με τα πρότυπα του κατασκευαστή.\nΤελευταία ενημέρωση: Τρίτη, 19 Μαΐου 2020, 18:00


Γιατί παραιτήθηκε και από τον ΣΥΡΙΖΑ ο Τάσος Κορωνάκης – dailyopinion.gr\nHome > ΚΕΝΤΡΙΣΜΑΤΑ > Γιατί παραιτήθηκε και από τον ΣΥΡΙΖΑ ο Τάσος Κορωνάκης\nΓιατί παραιτήθηκε και από τον ΣΥΡΙΖΑ ο Τάσος Κορωνάκης\nΜε μιά επιστολή και με μιά ανάρτηση στο facebook ανακοίνωσε την αποχώρησή του από τον ΣΥΡΙΖΑ και την ταυτόχρονη παραίτησή του από μέλος του κόμματος, ο πρώην γραμματέας της Κεντρικής Επιτροπής και επί χρόνια στενός συνεργάτης του Αλέξη Τσίπρα.\nΗ τελευταία μου πολιτική πράξη, ως γραμματέας, είναι η έκκληση προς όλους και όλες να υπερασπιστούν το αριστερό ήθος, τη συλλογικότητα και τη συντροφικότητα, απορρίπτοντας την ανθρωποφαγία, αλλά και την ιδιώτευση. Με αλληλεγγύη πρέπει να συνεχίσουμε ενεργοί στον αγώνα για δικαιοσύνη, δημοκρατία και αξιοπρέπεια«.\nΠΑΡΑΠΟΛΙΤΙΚΑ, ΣΥΡΙΖΑ, ΤΑΣΟΣ ΚΟΡΩΝΑΚΗΣ\nΤο «καρφί» του Άδωνι: Προσχηματική η πρόσκληση να είμαστε όλοι στη Μαδρίτη\nΗ Figaro «δουλεύει» Ολάντ και Τσίπρα: O coach και το μετανιωμένο κακό αγόρι


"ΠΕΡΙ... ΝΗΠΙΑΓΩΓΩΝ" : ΣΩΣΤΕ ΤΗ ΛΙΜΝΗ: Μίνι πρότζεκτ στο νηπιαγωγείο\nΣΩΣΤΕ ΤΗ ΛΙΜΝΗ: Μίνι πρότζεκτ στο νηπιαγωγείο\n"Κυρία, σήμερα ήταν μια υπέροχη μέρα με όλα αυτά που κάναμε...!!!"\nΣυνεχίζοντας τις δράσεις του eTwinning προγράμματος "Ένας δράκος με γυαλιά ψάχνει καθαρά νερά", εκμεταλλευτήκαμε την επικαιρότητα και την είδηση που ακούσαμε ότι βρέθηκαν νεκρά ψάρια στη λίμνη Κάρλα.\nΠροσάρμοσα την είδηση με τα δεδομένα του έργου και με τις περιπέτειες του δράκου. Ο δράκος πήγε να κολυμπήσει στη λίμνη, και αυτό ήταν το θέαμα που αντίκρισε. Ζητά από τα παιδιά βοήθεια.\nΣυζητήσαμε για το περιστατικό και ψάξαμε στο χάρτη μας να δούμε που βρίσκεται η λίμνη Κάρλα.\nΔιαπιστώσαμε ότι εκεί βρίσκεται το βασίλειο των Λεμονιών και οι φίλοι μας από το 4ο Νηπιαγωγείο Νέας Ιωνίας Βόλου. Έτσι, αποφασίσαμε να τους πάρουμε τηλέφωνο και να τους ρωτήσουμε τι συνέβη.\nΒρήκαμε το τηλέφωνο στο Ίντερνετ και στη συνέχεια καλέσαμε την κυρία Αποστολία. Ζητήσαμε πληροφορίες, όμως εκείνη δεν γνώριζε τι είχε συμβεί.\nΑΝΑΖΗΤΗΣΗ ΣΤΟ ΔΙΑΔΙΚΤΥΟ\nΈτσι αναζητήσαμε στις ειδήσεις περισσότερες πληροφορίες.\nΠληκτρολογήσαμε το όνομα της Λίμνης Κάρλας στην αναζήτηση του Google και ψάξαμε για βίντεο, τα οποία και παρακολουθήσαμε με ιδιαίτερη προσοχή.\nΜάθαμε λοιπόν ότι κάποιοι με ένα βυτίο άδειασαν λύματα στο κανάλι που επικοινωνεί με τη λίμνη, και ότι οι περιβαλλοντολόγοι συνέλεξαν τα ψάρια και θα κάνουν αναλύσεις για να δουν από τι δηλητηριάστηκαν.\nΕπίσης ανακαλύψαμε ότι σε πολλές λίμνες της χώρας μας έγινε το ίδιο πράγμα... Tα ψάρια δηλητηριάστηκαν από ασυνείδητους που πέταξαν λύματα στη λίμνη...\n"Κυρία να γράψουμε να σώσουν οι άνθρωποι τα ψάρια"\n"Να φτιάξουμε και ένα βίντεο που θα είμαστε τα ψάρια και θα πιούμε το δηλητηριασμένο νερό. "\n"Να φτιάξουμε και στολές ψαριών"\nΗ κυρία φυσικά και δεν χαλάει χατήρι...\nΥΛΟΠΟΙΗΣΗ ΠΡΟΤΑΣΕΩΝ ΤΩΝ ΠΑΙΔΙΩΝ\nΜε χρωματιστά κάνσον φτιάξαμε τις στολές\nΓράψαμε και τα μηνύματα της αφίσας μας και ξεκινήσαμε το παιχνίδι.\nΤα ψάρια κολυμπούν στη λίμνη, όταν κάποιο βυτίο πλησιάζει και αδειάζει τα λήμματα. Τα ψάρια σιγά σιγά δηλητηριάζονται και ψοφούν...\nΣΩΣΤΕ ΤΑ ΨΑΡΙΑ... Η ΛΙΜΝΗ ΚΙΝΔΥΝΕΥΕΙ!!!!\nΑναρτήθηκε από ΜΑΡΙΝΑ ΖΑΧΑΡΙΑ στις 2:01:00 μ.μ.\nΕτικέτες ενας δρακος με γυαλιά, λιμνες, Περιβαλλοντική Εκπαίδευση, eTwinning\nΒίκυ Ιππέκη 11 Ιανουαρίου 2018 - 4:59 μ.μ.\nΧΙΟΝΟΣΑΚΟΥΛΕΣ: ΠΑΙΧΝΙΔΙΑ ΜΕ ΤΟ ΧΙΟΝΙ


Wall Street: Πτώση άνω του 2% για τον Dow -απαισιοδοξία μετά το γκρίζο... | Capital\nΤετάρτη, 13-Μαϊ-2020 23:21\nWall Street: Πτώση άνω του 2% για τον Dow -απαισιοδοξία μετά το γκρίζο outlook της Fed\nΜε σημαντική πτώση αλλά αποφεύγοντας τα χαμηλά ημέρας έκλεισαν οι αμερικανικοί δείκτες την Τετάρτη καθώς τα σχόλια του Προέδρου της Federal Reserve Jerome Powell για τις οικονομικές προοπτικές των ΗΠΑ στον απόηχο του κορονοϊού έπληξαν το αγοραστικό ενδιαφέρον στην Wall Street.\nΟ Dow Jones σημείωσε πτώση 516 μονάδων ή 2,17% στις 23.247 μονάδες, ο ευρύτερος S&P 500 υποχώρησε κατά 1,75% στις 2.820 μονάδες, ενώ ο τεχνολογικός δείκτης Nasdaq, που βρέθηκε πρόσκαιρα σε σε θετικό έδαφος λίγο μετά την έναρξη της συνεδρίασης, κατέγραψε απώλειες 1,55% ή 139 μονάδων στις 8.863 μονάδες.\nΟ πρόεδρος της Fed, μιλώντας σε τηλεδιάσκεψη που διοργάνωσε το Ινστιτούτο Διεθνούς Οικονομίας Peterson μίλησε για αβέβαιες προοπτικές που υπόκεινται σε κίνδυνο καθοδικής απόκλισης και πρόσθεσε ότι η αμερικανική κεντρική τράπεζα πιθανότατα δεν έχει τελειώσει με την "απάντηση” στην κρίση του κορονοϊού.\nΔήλωσε ακόμη ότι "επιπλέον δημοσιονομική στήριξη θα μπορούσε να αποβεί δαπανηρή, αλλά το αξίζει εάν βοηθήσει στο να αποφευχθούν μακροπρόθεσμες οικονομικές ζημιές και να μας αφήσει με ισχυρότερη ανάκαμψη”.\nΕν τω μεταξύ, οι επενδυτές συνεχίζουν να παρακολουθούν στενά τις εξελίξεις στο μέτωπο της πανδημίας, αναμένοντας διακαώς τη σταδιακή επανεκκίνηση της οικονομικής δραστηριότητας, την ώρα ωστόσο που πληθαίνουν οι προειδοποιήσεις των ειδικών για τον κίνδυνο αναζωπύρωσης των μολύνσεων από τον κορονοϊό.\nΟ επικεφαλής λοιμωξιολόγος των ΗΠΑ, Άντονι Φαούτσι μιλώντας χθες σε επιτροπή της Γερουσίας προειδοποίησε για τους κινδύνους από την επανεκκίνηση της οικονομικής δραστηριότητας χωρίς να έχει τεθεί υπό έλεγχο η διασπορά του κορονοϊού.\nΠροβληματισμό προκαλούν εξάλλου τα παραδείγματα χωρών όπως η Γερμανία και η Νότια Κορέα, που είχαν εμφανίσει σχετικά καλές επιδόσεις στον έλεγχο της πανδημίας αλλά είδαν τα νέα κρούσματα να αυξάνονται και πάλι μόλις χαλάρωσαν τα μέτρα.\nΝέες εστίες κρουσμάτων έχουν εκδηλωθεί εξάλλου στην Κίνα και στο Χονγκ Κονγκ παρά τα ιδιαίτερα αυστηρά μέτρα που εφάρμοσαν οι τοπικές αρχές για την ανάσχεση της Covid-19.\nΤο ήδη επιβαρυμένο κλίμα επιδείνωσαν περαιτέρω και οι ενδείξεις για ενδεχόμενες "επιπλοκές" στο μέτωπο των εμπορικών σχέσεων των ΗΠΑ με την Κίνα, με τους επενδυτές να φοβούνται ότι μια νέα εμπορική διαμάχη μεταξύ των δύο μεγαλύτερων οικονομιών του κόσμου θα εντείνει τις ήδη δραματικές επιπτώσεις της πανδημίας στην οικονομία και τις επιχειρήσεις.\nΑφορμή για τις νέες αυτές εμπορικές ανησυχίες αποτέλεσε η σημερινή "μπηχτή" του Αμερικανού προέδρου Ντόναλντ Τραμπ, μέσω Twitter, όπου δήλωσε ότι τα οφέλη από την εμπορική συμφωνία μεταξύ των δύο χωρών, που υπογράφηκε τον Ιανουάριο, ωχριούν μπροστά στη ζημιά που έχει προκαλέσει αυτό που ο ένοικος του Λευκού Οίκου χαρακτηρίζει "μάστιγα από την Κίνα”.\nΠαρότι δεν είναι σαφές ποια ήταν η αφορμή που ώθησε τον Τραμπ να δηλώσει ότι "η διαπραγμάτευση με την Κίνα κοστίζει ακριβά”, το σχόλιό θεωρείται ένα ακόμη από τα πολλά σημάδια των τελευταίων ημερών ότι ο Αμερικανός πρόεδρος φαίνεται να σκληραίνει τη στάση του απέναντι στην Κίνα, συνδέοντας πλέον ανοιχτά το θέμα της πανδημίας με τις εμπορικές σχέσεις των δύο χωρών.\n"Όπως έχω πει εδώ και καιρό, η διαπραγμάτευση με την Κίνα κοστίζει ακριβά. Μόλις πετύχαμε μια σπουδαία εμπορική συμφωνία και ενώ το μελάνι δεν έχει στεγνώσει ακόμα, ο κόσμος χτυπήθηκε από τη μάστιγα που ήρθε από την Κίνα. Ούτε 100 εμπορικές συμφωνίες δεν μπορούν να αντισταθμίσουν τη ζημιά - και όλες αυτές τις αθώες ζωές που χάθηκαν", έγραψε ο ένοικος του Λευκού Οίκου στο Twitter.\nΣτα μάκρο της ημέρας, πτώση-ρεκόρ κατέγραψε ο δείκτης τιμών παραγωγού τον Απρίλιο, όπως έδειξαν τα στοιχεία που ανακοίνωσε το υπουργείο Εργασίας των ΗΠΑ.\nΕιδικότερα, ο δείκτης τιμών παραγωγού μειώθηκε κατά 1,3% σε προσαρμοσμένη βάση τον Απρίλιο εμφανίζοντας τη μεγαλύτερη πτώση από τον Δεκέμβριο του 2009, όταν ξεκίνησε η καταγραφή των στοιχείων. Οι οικονομολόγοι ανέμεναν πτώση 0,5%.\nΣε χαμηλό 29 ετών "βυθίστηκε" η μετοχή της General Electric, καθώς το κλίμα γύρω από την αεροπορική βιομηχανία επιδεινώνεται, με την επίδραση της πανδημίας να αναμένεται να διαρκέσει για χρόνια. Η μοίρα της GE είναι συνδεδεμένη με την αεροπορική βιομηχανία, καθώς είναι ένας απόν τους μεγαλύτερους κατασκευαστές μηχανών αεροσκαφών και εξαρτημάτων. Η GE Aviation είναι η μεγαλύτερη μονάδα της GE, με έσοδα 6,89 δισ. δολαρίων στο πρώτο τρίμηνο.\nΗ μετοχή της Tesla υποχώρησε 2,3%. Σύμφωνα με δημοσιεύματα, η κατασκευάστρια ηλεκτροκίνητων οχημάτων θα θέσει σε πλήρη λειτουργία το εργοστάσιο μπαταρίας στη Νεβάδα, αφότου είχε επανεκκινήσει πρώτα το εργοστάσιο αυτοκινήτων στο Freemont της Καλιφόρνια αψηφώντας τις τοπικές υγειονομικές αρχές.


Για fake news κατηγορεί τον ΣΥΡΙΖΑ το υπουργείο Παιδείας - arthro.gr\nΑνακοίνωση με την οποία κατηγορεί τον ΣΥΡΙΖΑ για fake news, ψέματα, λαϊκισμό και αδιαφορία για το μέλλον της χώρας, εξέδωσε το υπουργείο Παιδείας.\n«Ο κ. Τσίπρας μιλά για “εμπαιγμό” μαθητών όταν ο ίδιος τους έχει “τάξει” αναδρομική καθ’ υπέρβαση εισαγωγή σε πανεπιστημιακές σχολές, χωρίς εξετάσεις, όταν υποστηρίζει την εισαγωγή στα ΑΕΙ με 1,2 ή 3 στα 20, αδιαφορώντας για τις προοπτικές αυτών των παιδιών, αφήνοντάς τα να αντιμετωπίσουν ως απόφοιτοι Λυκείου το φάσμα της ανεργίας, όταν η κυβέρνησή του ίδρυσε ή ανωτατοποίησε 153 τμήματα, χωρίς ουσιαστικές μελέτες σκοπιμότητας ή βιωσιμότητας, χωρίς ποιοτικά και αναπτυξιακά κριτήρια, πολλά εκ των οποίων είναι στην κορυφή της λίστας των τμημάτων που δεν επέλεξαν οι επιτυχόντες, κάποια δε με ρυθμό αποφοίτησης ακόμη και 3-4% ετησίως, όταν επιδεικτικά αγνοεί, διαφημίζοντας ως συνήθως τα Κολέγια, το αναβαθμισμένο σύστημα δημόσιας επαγγελματικής κατάρτισης, και μαζί τους περισσότερους από 22.000 υποψηφίους που το επέλεξαν» αναφέρεται στην ανακοίνωση.\nΦαίη Σκορδά: «Κάτι σημαίνει αυτό για μένα, κάτι όμορφο ξεκινάει» (pics)\nΚορονοϊός: Απομονωθείτε μόλις νιώσετε ύποπτα συμπτώματα – Τι κίνδυνος υπάρχει


"ARCO DI TESEO E D' ADRIANO". Η Πύλη του Αδριανού, ρωμαϊκή αψίδα η οποία χτίστηκε προς τιμή του Ρωμαίου αυτοκράτορα Αδριανού το 131 μ.Χ., έτος παραμονής του στην Αθήνα. Χαλκογραφία του Ιταλού σχεδιαστή και ζωγράφου Andrea Gasparini, Ρώμη, 1843.\nΑριθμός Ταυτότητας : 4926-.


Ο μεγαλύτερος μουσικός διαγωνισμός επιστρέφει για έκτη συνεχόμενη χρονιά στον ΣΚΑΪ το Σάββατο 18 Σεπτεμβρίου στις 21.00 γεμίζοντας τις οθόνες μας με μουσική, όνειρα και συναίσθημα! Ο Κωνσταντίνος Αργυρός, ο Πάνος Μουζουράκης, η Έλενα Παπαρίζου και ο Σάκης Ρουβάς είναι έτοιμοι για μία σεζόν γεμάτη τραγούδι, αξεπέραστες ατάκες και μοναδικές διεκδικήσεις! Ο Γιώργος Λιανός με το απολαυστικό του χιούμορ και τη μοναδική του προσέγγιση ενθαρρύνει τους συμμετέχοντες και μας βοηθάει να δούμε περισσότερα στοιχεία του χαρακτήρα τους. Ταλέντα από όλη την Ελλάδα και την Κύπρο δίνουν τον καλύτερό τους εαυτό διεκδικώντας τον τίτλο της καλύτερης «φωνής της Ελλάδας». Ποιοι διαγωνιζόμενοι θα κάνουν τις καρέκλες να… γυρίσουν;


Έξι άτομα συνελήφθησαν σε προάστια των Βρυξελλών\n Πάπας Φραγκίσκος: «Πίσω από τις τρομοκρατικές επιθέσεις βρίσκονται οι διακινητές, οι έμποροι όπλων»\nΗ αστυνομία του Βελγίου κρατεί έξι άτομα από χθες σε σχέση με τις συνεχιζόμενες έρευνές της για τις βομβιστικές ενέργειες στις Βρυξέλλες την Τρίτη, σύμφωνα με γραπτή δήλωση τουγραφείου των ομοσπονδιακών εισαγγελέων.Σύμφωνα με την ανακοίνωση, οι συλλήψεις έγιναν κατά τη διάρκεια αστυνομικών ερευνών στα προάστια των Βρυξελλών Σάρμπεκ στο βορρά και Τζέτα στα δυτικά, καθώς και στο κέντρο της πρωτεύουσας του Βελγίου. Η απόφαση για την απαγγελία κατηγοριών για τους ύποπτους θα ληφθεί σήμερα. Δεν υπήρξαν άλλες λεπτομέρειες.\nΕν τω μεταξύ στοΠαρίσι, ο υπουργός Εσωτερικών Μπερνάρ Καζνέβ, Καζνέβ μετά από τη σύλληψη χθες το πρωί ενός Γάλλου ύποπτου, ανακοίνωσε ότι απετράπη νέα επίθεση, που βρισκόταν σε προχωρημένο στάδιο."Το άτομο που ανακρίνεται, Γάλλος υπήκοος, είναι ύποπτο για συμμετοχή σε ανώτατο κλιμάκιο στο σχέδιο αυτό. Ήταν μέλος ενός δίκτυου τρομοκρατίας το οποίο σχεδίαζε επίθεση στη Γαλλία", είπε ο Καζνέβ σε τηλεοπτικές δηλώσεις του από το γραφείο του.\nΔιαβάστε επίσης:Πάπας Φραγκίσκος: «Πίσω από τις τρομοκρατικές επιθέσεις βρίσκονται οι διακινητές, οι έμποροι όπλων»\nΣτις τρομοκρατικές επιθέσεις των Βρυξελλών αναφέρθηκε ο πάπας Φραγκίσκος κατά την τελετή του νιπτήρα σε κέντρο υποδοχής των αιτούντων άσυλο του Καστελνουόβο Ντι Πόρτο, κοντά στην ιταλική πρωτεύουσα. Ο ποντίφικας, απευθυνόμενος στους πρόσφυγες των οποίων, σύμφωνα με την τελετουργία, έπλυνε και φίλησε τα πόδια, υπογράμμισε:\nana2html v2.01 run on Friday, 25 March 2016 - 8:32:27 UTC


tromaktiko: Βόρεια Κορέα: Τί επιδιώκει η Πιόνγκγιάνγκ κλιμακώνοντας την "Κρίση των Πυραύλων"\nΒόρεια Κορέα: Τί επιδιώκει η Πιόνγκγιάνγκ κλιμακώνοντας την "Κρίση των Πυραύλων"\nΟι βαλλιστικοί πύραυλοι μέσου βεληνεκούς Hwasong-12 (“Άρης”) ή ΚΝ-17, όπως είναι επίσης γνωστοί στις υπηρεσίες Πληροφοριών εκτός Βορείου Κορέας, έκαναν την πρώτη...\nδημόσια εμφάνισή τους στην μεγάλη στρατιωτική παρέλαση της Πιόνγκγιάνγκ στις 14 Απριλίου, την “Ημέρα του Ήλιου” κατά την οποία το καθεστώς τιμά την επέτειο της γέννησης του ιδρυτή της δυναστείας που κυβερνά με σιδηρά πυγμή την χώρα, Κιμ Ιλ Σουνγκ. Ο πύραυλος είχε παρελάσει πάνω σε κινητό εκτοξευτή των Hwasong-10, κάτι που ενδεχομένως σηματοδοτεί την πρόθεση των Βορειοκορεατών να αντικαταστήσουν την προηγούμενη έκδοση του “Άρη” καθώς η αξιοπιστία του στις δοκιμές που πραγματοποιήθηκαν δεν ήταν η αναμενόμενη.\nΟ αυτοκινούμενος, επί οχήματος-φορέα τύπου ΜΑΖ, πύραυλος αποτελεί σαφή βελτίωση των πυραύλων που έχει δοκιμάσει η Βόρεια Κορέα: στην τελευταία επιτυχημένη, μετά από τρεις αποτυχίες, δοκιμή του στις 14 Μαίου 2017, ταξίδεψε 489 μίλια φθάνοντας σε ύψος 1.312 μιλίων πριν πέσει στην θάλασσα, κοντά στην Ρωσία. Ειδικοί επισημαίνουν ότι εάν είχε εκτοξευθεί σωστά -η τροχιά που ακολούθησε ήταν σχεδιασμένη ώστε να αποφύγει να πέσει σε κάποια γειτονική χώρα- η εμβέλειά του θα έφθανε τα 2.500 μίλια.\nΟ,τιδήποτε μέσα σε αυτή την ακτίνα είναι στόχος που μπορεί να πληγεί. Και το Γκουάμ είναι εντός (διαβάστε για το βορειοκορεατικό σχέδιο εδώ). Επίσης, σύμφωνα πάντα με τις ανακοινώσεις της Πιόνγκγιάνγκ, οι Hwasong-12 μπορούν να εξοπλισθούν με πυρηνική κεφαλή. Αυτό όμως που είναι πιο ανησυχητικό είναι ότι οι Βορειοκορεάτες μηχανικοί χρησιμοποίησαν τα λάθη και τις αποτυχίες των προηγουμένων πυραυλικών δοκιμών για να προχωρήσουν αργά αλλά σταθερά μπροστά. Η επιτυχία του Hwasong-12 και τα βήματα προόδου με τους “διηπειρωτικούς”, όπως τουλάχιστον ισχυρίζεται η Πιόνγκγιάνγκ, Hwasong-14 αποδεικνύουν αυτό ακριβώς.\nΒάσει των φωτογραφιών που δόθηκαν στην δημοσιότητα από τις αρχές της Β. Κορέας, ο Hwasong-12 δείχνει να είναι ένας πύραυλος μέσου βεληνεκούς (IRBM) μονού σταδίου, με έναν κύριο κινητήρα υγρών προωθητικών καυσίμων βασισμένο στον R-27 ή στον R-29 είτε βορειοκορεατικής σχεδίασης και τέσσερεις μικρούς πυραυλοκινητήρες (vernier engines) για διορθώσεις στην πορεία και την ταχύτητά του εν πτήσει. Εναλλακτικώς, ο κινητήρας θα μπορούσε να βασίζεται σε αυτόν του παλαιότερου Hwasong-10 με την προσθήκη δύο ακόμη πυραυλοκινητήρων.\nΜε ύψος 16 μέτρα, βάρος 28 τόννους και συμβατική -ενδεχομένως και πυρηνική- πολεμική κεφαλή 500-650 κιλών (όλα τα στοιχεία κατ' εκτίμηση) ο Hwasong-12 διαθέτει αδρανειακό σύστημα κατεύθυνσης και μπορεί να φθάσει σε ύψος 2.111,5 χλμ -τροχιά που περιορίζει την εμβέλεια στα 787 χλμ. Οι αρχικές εκτιμήσεις έλεγαν ότι ο Hwasong-12 θα είχε μεγίστη εμβέλεια μεταξύ 3.700 χλμ και 6.000 χλμ (ένας διηπειρωτικός πύραυλος έχει ακτίνα δράσης τουλάχιστον 5.500 χλμ). Πόσο επικίνδυνος όμως είναι στην πράξη;\nΚανείς δεν γνωρίζει την πιθανή απόκλιση του πυραύλου από τον στόχο του -ούτε καν οι Βορειοκορεάτες. Σύμφωνα με τον Μάικ Έλλεμαν, εμπειρογνώμονα σε θέματα πυραυλικής άμυνας στο Διεθνές Ινστιτούτο Στρατηγικών Μελετών, το CEP (Circular Error Probable) του Hwasong-12 μπορεί να επηρεαστεί ακόμη και από το πόσο νωρίς θα “κόψει” ο κινητήρας του πυραύλου. “Ένα κλάσμα του δευτερολέπτου πιο νωρίς, μπορεί να βγάλει τον πύραυλο μίλια εκτός πορείας” εξηγεί στο Business Insider.\nΕκτιμάται ότι το CEP του συγκεκριμένου βαλλιστικού πυραύλου θα είναι μεγαλύτερο των 5 χλμ (3 μίλια). Ωστόσο ο Μάικ Έλλεμαν θεωρεί ότι αν ο Hwasong-12 εκτοξευόταν επιχειρησιακά σήμερα, η απόκλιση από τον στόχο του θα ήταν πολύ μεγαλύτερη των 5 χλμ, ενδεχομένως 10 χλμ ή και περισσότερα. Με την αεροπορική βάση Andersen στο Γκουάμ να εκτείνεται περίπου 35 μίλια κατά μήκος του νησιού, η ακρίβεια καθίσταται ζήτημα.\nΗ ακτίνα καταστροφής που θα προκαλούσε μια πυρηνική έκρηξη θα έλυνε το πρόβλημα της ακρίβειας -αν η Βόρεια Κορέα έχει καταφέρει, όπως ισχυρίζεται, να σμικρύνει αρκετά μια πυρηνική συσκευή ώστε να χωρέσει σε μια πολεμική κεφαλή βαλλιστικού πυραύλου.\nΌμως στην περίπτωση αυτή οι Βορειοκορεάτες μηχανικοί θα πρέπει να έχουν λύσει και το πρόβλημα της επανεισόδου (re-entry) της κεφαλής του πυραύλου στην ατμόσφαιρα. Όπως επισημαίνει ο Κιμ Ντονγκ-γιουμπ, αναλυτής στο Ινστιτούτο Μελετών Άπω Ανατολής της Σεούλ, “όταν εισέρχεται ένας πύραυλος στην ατμόσφαιρα υφίσταται τεράστιες πιέσεις... Αν τα (ηλεκτρικά) κυκλώματα αστοχήσουν και ο πυροδοτικός μηχανισμός αποτύχει να εκτονώσει το πυρηνικό καύσιμο, το μόνο που θα πέσει στην Αλάσκα, την Χαβάη ή το Γκουάμ θα είναι απλώς τσαλακωμένο μέταλλο...”.\nΆλλωστε μόνο μια επιτυχημένη δοκιμή δεν αποδεικνύει τίποτα: Για να θεωρηθεί ένας πύραυλος αξιόπιστος θα πρέπει να έχει στο ενεργητικό του τουλάχιστον δέκα επιτυχείς δοκιμές, τονίζει ο καθηγητής Τσαε Γιεον-σεοκ του Πανεπιστημίου Επιστήμης και Τεχνολογίας της Σεούλ. Η μοναδική δε επιτυχημένη δοκιμή του Hwasong-12 πραγματοποιήθηκε με τροχιά επιχειρησιακώς μη ρεαλιστική.\nΓια να εξασφαλίσει σίγουρο πλήγμα, η Βόρεια Κορέα θα πρέπει να εκτοξεύσει αρκετούς πυραύλους καθώς δεν είναι βέβαιο ότι θα λειτουργήσουν όλοι. Διαθέτει τόσους πολλούς Hwasong-12 επιχειρησιακά ικανούς; Ακόμη κι έτσι, υπάρχει και το αντιβαλλιστικό σύστημα THAAD ανεπτυγμένο και μάλιστα σε επηυξημένη επιχειρησιακή ετοιμότητα.\nΌταν πραγματοποιήθηκε η δοκιμή του “διηπειρωτικού” Hwasong-14 στις 4 Ιουλίου, οι Ηνωμένες Πολιτείες γνώριζαν γι' αυτό 70 λεπτά νωρίτερα (διαβάστε περισσότερα εδώ). Μετά τις προειδοποιήσεις της Πιόνγκγιάνγκ για τα σχέδια κατά του Γκουάμ, οι αμερικανικές δυνάμεις δεν θα είναι ήδη σε συναγερμό; Ή μήπως όλα αυτά είναι απλώς μια σειρά -απειλητικών- κινήσεων με σκοπό να οδηγήσουν κάποτε σε διαπραγματεύσεις, όπου η Βόρεια Κορέα θα προσέλθει έχοντας μερικά “γερά” διαπραγματευτικά χαρτιά στο χέρι;


Τι είναι το Pivot_startup.exe;\nPivot_startup.exe στη Διαχείριση εργασιών των Windows\nΗ διαδικασία γνωστή ως PivotSoftware ανήκει στο λογισμικό Pivot Pro Plugin by Portrait Displays (www.portrait.com).\nΠεριγραφή: Το Pivot_startup.exe δεν είναι απαραίτητο για το λειτουργικό σύστημα Windows και προκαλεί σχετικά λίγα προβλήματα. Το αρχείο Pivot_startup.exe βρίσκεται σε έναν υποφάκελο του "C: \_ Program Files (x86)" - κυρίως C: \_ Program Files (x86) \_ Πορτρέτο Εμφανίζει \_ Pivot Pro Plugin \_ . Τα γνωστά μεγέθη αρχείων στα Windows 10/8/7 / XP είναι 110.192 bytes (83% όλων των εμφανίσεων) ή 112.424 byte.\nΤο πρόγραμμα έχει ένα ορατό παράθυρο. Δεν υπάρχουν πληροφορίες σχετικά με τον δημιουργό του αρχείου. Το Pivot_startup.exe είναι ένα αρχείο υπογεγραμμένο Verisign. Το Pivot_startup.exe πιστοποιείται από μια αξιόπιστη εταιρεία. Η εφαρμογή φορτώνεται κατά τη διαδικασία εκκίνησης των Windows (δείτε το κλειδί μητρώου: MACHINE \_ Run). Το αρχείο Pivot_startup.exe δεν είναι αρχείο συστήματος των Windows. Επομένως, η τεχνική αξιολόγηση ασφάλειας είναι 16% επικίνδυνη, ωστόσο θα πρέπει επίσης να διαβάσετε τις αναθεωρήσεις των χρηστών.\nΚατάργηση εγκατάστασης αυτής της παραλλαγής: Εάν υπάρχουν προβλήματα με το Pivot_startup.exe, μπορείτε να απευθυνθείτε στον προγραμματιστή λογισμικού Portrait (Πορτραίτο) για συμβουλές ή να απεγκαταστήσετε το Pivot Pro Plugin από τον υπολογιστή σας χρησιμοποιώντας τη μικροεφαρμογή του πίνακα ελέγχου Uninstall a Program.\nΣημαντικό: Κάποιο κακόβουλο λογισμικό κακόβουλου λογισμικού το ίδιο το Pivot_startup.exe, ειδικά όταν βρίσκεται στο φάκελο C: \_ Windows ή C: \_ Windows \_ System32. Επομένως, θα πρέπει να ελέγξετε τη διαδικασία Pivot_startup.exe στον υπολογιστή σας για να δείτε εάν πρόκειται για απειλή. Σας συνιστούμε το Security Task Manager για την επαλήθευση της ασφάλειας του υπολογιστή σας. Αυτό ήταν ένα από τα κορυφαία επιλογές λήψης του Washington Post και PC World .\nΈνας καθαρός και τακτοποιημένος υπολογιστής είναι η βασική προϋπόθεση για την αποφυγή προβλημάτων με το Pivot_startup. Αυτό σημαίνει τη λειτουργία σάρωσης για κακόβουλο λογισμικό, τον καθαρισμό του σκληρού σας δίσκου χρησιμοποιώντας προγράμματα 1 cleanmgr και 2 sfc / scannow, 3 προγράμματα απεγκατάστασης που δεν χρειάζεστε πια, έλεγχος προγραμμάτων Autostart (χρησιμοποιώντας 4 msconfig) και ενεργοποίηση της λειτουργίας Αυτόματης Ενημέρωσης των Windows 5. Να θυμάστε πάντα να εκτελείτε περιοδικά αντίγραφα ασφαλείας ή τουλάχιστον να ορίζετε σημεία επαναφοράς.\nΓια να μπορέσετε να αναλύσετε τη διαδικασία Pivot_startup.exe στον υπολογιστή σας, τα ακόλουθα προγράμματα έχουν αποδειχθεί χρήσιμα: Ο Διαχειριστής εργασιών ασφαλείας εμφανίζει όλες τις εργασίες που εκτελούνται στα Windows, συμπεριλαμβανομένων ενσωματωμένων κρυφών διαδικασιών, όπως η παρακολούθηση του πληκτρολογίου και του προγράμματος περιήγησης ή οι καταχωρήσεις Autostart. Μια μοναδική αξιολόγηση κινδύνου ασφαλείας υποδηλώνει την πιθανότητα να είναι η διαδικασία πιθανό λογισμικό υποκλοπής spyware, malware ή Trojan. B Malwarebytes Anti-Malware ανιχνεύει και αφαιρεί spyware για ύπνο, adware, trojans, keyloggers, κακόβουλο λογισμικό και ιχνηλάτες από το σκληρό σας δίσκο.\nσύνδεση υπηρεσία.exe hidusb.sys shotkey.exe Pivot_startup.exe stcenter.exe intelsoftwareassetmanagerservice.exe beepapp.exe csrs.exe amddvr.exe start10srv.exe hldasvc.exe